Επεμβατικές Δοκιμασίες | Δρ. Χριστάκης\nΕπεμβατικά Διαγνωστικά Τέστ\nΑνάλογα με την ηλικία της γυναίκας, το ιατρικό και μαιευτικό ιστορικό της, το οικογενειακό ιστορικό αλλά και άλλους παράγοντες , ίσως η έγκυος χρειαστεί να υποβληθεί σε ένα ή περισσότερα επεμβατικά τεστ που έχουν δημιουργηθεί προκειμένου να εντοπίζουν συγκεκριμένες γενετικές ασθένειες. Ο συχνότερος λόγος για τη διεξαγωγή κάποιας επεμβατικής εξέτασης είναι ο προσδιορισμός του καρυότυπού του εμβρύου. Οι κυριότερες τεχνικές επεμβατικής προγεννητικής διάγνωσης είναι η βιοψία χοριακών λαχνών(chorion villus sampling-CVS), η αμνιοπαρακέντηση (amniocentesis- AC) και η λήψη δείγματος εμβρυϊκού αίματος (fetal blood sampling- FBS) .Οι εξετάσεις αυτές ελέγχουν τα χρωμοσώματα του εμβρύου και την κληρονομικότητα σε κάποιες ασθένειες.\nΟι ανωμαλίες στον αριθμό ή στην δομή των χρωμοσωμάτων συχνά προκαλούν προβλήματα στο μωρό. Η πιο συχνή χρωμοσωμική ανωμαλία είναι το σύνδρομο Down , που σχετίζεται με σοβαρές μαθησιακές δυσκολίες.\nΒιοψία χοριακών λαχνών ή λήψη τροφοβλάστης.\nΟ πλακούντας απαρτίζεται από μικροσκοπικές αγγειακές λάχνες που είναι γνωστές ως χοριακές λάχνες. Αναπτύσσονται από κύτταρα που προέρχονται από το γονιμοποιημένο ωάριο, γι’ αυτό έχουν τα ίδια χρωμοσώματα και τη γενετική σύσταση με το έμβρυο. Το DNA των χοριακών λαχνών μπορεί επίσης να χρησιμοποιηθεί για τον έλεγχο κάποιων γενετικών ασθενειών, αν το έμβρυο ανήκει σε ομάδα υψηλού κινδύνου.\nΤο κύριο πλεονέκτημα της μεθόδου ,έναντι της αμνιοπαρακέντησης , είναι ότι τα αποτελέσματα βγαίνουν νωρίτερα κατά τη διάρκεια της εγκυμοσύνης. Αυτό σημαίνει πως , αν η εξέταση αποκαλύψει κάποια ανωμαλία στο έμβρυο, η διακοπή της κύησης μπορεί να γίνει νωρίτερα.\nΗ εξέταση των χοριακών λαχνών πραγματοποιείται μεταξύ της 11ης και της 13ης εβδομάδας της εγκυμοσύνης και μπορεί να γίνει με έναν από τους δύο τρόπους είτε με τη λήψη δείγματος από τον πλακούντα , που περιέχει χοριακές λάχνες , μέσω μιας βελόνας που εισέρχεται διά μέσου του κοιλιακού τοιχώματος , είτε μέσω ενός εύκαμπτου καθετήρα που εισέρχεται διά μέσου του τραχήλου. Αρχικά με τη χρήση του υπερήχου εντοπίζεται η ακριβής θέση του πλακούντα και του εμβρύου. Στη συνέχεια γίνεται τοπική αναισθησία στη περιοχή όπου θα γίνει η εισαγωγή της βελόνας ώστε να μην προκληθεί πόνος στην έγκυο και έπειτα υπό συνεχή υπερηχογραφική παρακολούθηση γίνεται η προώθηση μια λεπτής βελόνας εντός της τροφοβλάστης. Στη συνέχεια επεξεργάζονται τον ιστό στο εργαστήριο και ετοιμάζεται ο καρυότυπος –μια εικόνα των χρωμοσωμάτων σας. Η απόφαση σχετικά με τον τρόπο της εξέτασης – αν θα γίνει από την κοιλιά ή από τον τράχηλο – εξαρτάται από τη θέση του πλακούντα μέσα στη μήτρα και το γενικότερο σχήμα και τη θέση της μήτρας σας.\nΠοιοι είναι οι κίνδυνοι:\nΠροτιμάται γενικά η διακοιλιακή προσπέλαση, καθώς ο κίνδυνος απώλειας του εμβρύου λόγω λοίμωξης φαίνεται να είναι υψηλότερος όταν χρησιμοποιείται η διακολπική προσέγγιση .Γενικά το επεμβατικό τεστ είναι ως ένα βαθμό επικίνδυνο για αποβολή, ενώ μπορεί επίσης να προκληθεί ενδομήτρια αιμορραγία , μητρική λοίμωξη και ρήξη εμβρυϊκών υμένων. Μετά την εξέταση μπορεί να παρουσιαστεί μικρή αιμορραγία στον κόλπο που δεν προκαλεί ανησυχία. Αν όμως διαρκέσει περισσότερο από τρεις ημέρες , πρέπει να ενημερώσετε το γιατρό σας.\nΠότε θα έχετε τα αποτελέσματα:\nΤα αποτελέσματα θα είναι έτοιμα επτά ημέρες μετά τη δειγματοληψία. Η πλήρης , όμως , ανάλυση θα δοθεί 2 με 3 εβδομάδες αργότερα. Τότε θα έχετε σαφή εικόνα της γενετικής κατάστασης του παιδιού σας.\nΑμνιοπαρακέντηση είναι η εξέταση που περιλαμβάνει τη διακοιλιακή παρακέντηση της αμνιακής κοιλότητας και τη λήψη αμνιακού υγρού από τη μήτρα, το οποίο περιέχει κύτταρα του εμβρύου. Τα εμβρυϊκά κύτταρα του αμνιακού υγρού καλλιεργούνται σε κατάλληλο υλικό και η κυτταρολογική ανάλυση θα δώσει πληροφορίες σχετικά με τα χρωμοσώματα του.\nΗ αμνιοπαρακέντηση, που βοηθά στον εντοπισμό γενετικών ανωμαλιών ,εκτελείται μεταξύ της 15ης και της 20ης εβδομάδας. Αρχικά ελέγχει αν υφίστανται τα 23 ζευγάρια χρωμοσωμάτων και αν η δομή τους είναι φυσιολογική. Με την αμνιοπαρακέντηση εξετάζονται κάποιες συγκεκριμένες γενετικές ασθένειες που είναι επικίνδυνες για την υγεία του εμβρύου όπως για παράδειγμα , αν και οι δύο γονείς γνωρίζουν πως είναι φορείς κυστικής ίνωσης , ή αν ένας από τους δύο γονείς είναι φορέας κάποιας ασθένειας που μπορεί να την μεταδώσει. Η αμνιοπαρακέντηση γίνεται αν υπάρχει κίνδυνος για σύνδρομο Down ή αν στο υπερηχογράφημα εμφανίστηκαν ανώμαλες ενδείξεις, όπως ανεπαρκής εμβρυϊκή ανάπτυξη ή δομικές ανωμαλίες.\nΠως γίνεται η αμνιοπαρακέντηση:\nΑρχικά, με την βοήθεια του υπερήχου, θα εντοπιστεί το σημείο της παρακέντησης το οποίο επιλέγεται με τέτοιο τρόπο ώστε ο πλακούντας και ο ομφάλιος λώρος να μην παρεμβάλλονται στη πορεία της βελόνας. Μετά την επιλογή του κατάλληλου σημείου στη κοιλιά της εγκύου, γίνεται καθαρισμός του δέρματος με αντισηπτικό διάλυμα. Στη συνέχεια μια λεπτή βελόνα εισάγεται στην κοιλιά και στα τοιχώματα της μήτρας και φτάνει στον αμνιακό σάκο. Λαμβάνονται περίπου 15-20ml αμνιακού υγρού και ύστερα από αυτό η βελόνα απομακρύνεται . Μερικές γυναίκες θεωρούν πως η βελόνα εισάγεται από τον ομφαλό αλλά πρόκειται για εσφαλμένη εντύπωση. Το ακριβές σημείο εξαρτάται από το πού βρίσκονται το έμβρυο, ο πλακούντας και ο αμνιακός σάκος μέσα στη μήτρα.\nΆλλες γυναίκες έχουν ακούσει πως η βελόνα για την αμνιοπαρακέντηση είναι πάρα πολύ μεγάλη και φοβούνται πως μια τέτοια διαδικασία είναι οδυνηρή .Το μήκος της βελόνας ,που της επιτρέπει να φτάσει στον αμνιακό σάκο , δεν προκαλεί πόνο. Το πάχος της βελόνας είναι εκείνο που προκαλεί δυσφορία, η συγκεκριμένη όμως είναι πολύ λεπτή για να περιορίζει στο ελάχιστο την αίσθηση αυτή.\nΗ διαδικασία διαρκεί μόνο 1-2 λεπτά και οι περισσότερες γυναίκες αναφέρουν πως δεν είναι τόσο τρομερό όσο το περίμεναν. Γενικά μια ελαφριά , σύντομη αίσθηση παράλυσης γίνεται αισθητή καθώς η βελόνα προχωρά προς τη μήτρα. Μετά την αμνιοπαρακέντηση ακολουθεί υπερηχογραφικός έλεγχος της καρδιακής λειτουργίας του εμβρύου που επιβεβαιώνει την καλή κατάσταση του .Τέλος ,συστήνεται η έγκυος να ξεκουραστεί μία με δύο μέρες και να αποφύγει οποιαδήποτε έντονη δραστηριότητα και σεξουαλική επαφή αυτή την περίοδο.\nΕνδείξεις για αμνιοπαρακέντηση:\nΥπάρχουν πολλές ενδείξεις για να γίνει αμνιοπαρακέντηση, αλλά στις πιο «κλασικές» περιλαμβάνονται:\n• Η ηλικία της μητέρας. Συστήνεται στις γυναίκες που είναι μεγαλύτερες των 35 ετών.\n• Σε οποιαδήποτε ηλικία της μητέρας εάν υπάρξουν παθολογικά ευρήματα στα υπερηχογραφήματα (πχ αυξημένη αυχενική διαφάνεια) .Καθώς εγείρουν υποψίες πως το έμβρυο ίσως παρουσιάζει κάποια χρωμοσωμική ανωμαλία .\n• Σε μητέρες με προηγούμενο παιδί με σύνδρομο Down ή κάποια άλλη χρωμοσωμική ανωμαλία (όπως σύνδρομο Turner ή Klinefelter).\n• Σε μητέρες με προηγούμενο παιδί με μεταβολική νόσο (όπως είναι η φαινυλκετονουρία , η νόσος Tay- Sachs και η γαλακτοζαιμία).\n• Σε οικογενειακό ιστορικό χρωμοσωμικών ανωμαλιών ή γενετικών νόσων (όπως η αιμοφιλία)\n• Σε λοιμώξεις. Πολλές έγκυοι διατρέχουν τον κίνδυνο ανάπτυξης κάποιων λοιμώξεων , όπως τοξόπλασμα ή κυτταρομεγαλοϊό. Το αμνιακό υγρό μπορεί να δώσει αποτελέσματα για γυναίκες που ανήκουν σε ομάδες υψηλού κινδύνου.\n• Σε ευαισθητοποίηση ρέζους. Οι γυναίκες που έχουν ρέζους αρνητικό και έχουν ευαισθητοποιηθεί πολλές φορές υποβάλλονται στην εξέταση δέλτα OD-450. Το αμνιακό υγρό ελέγχεται για να ανιχνευτεί ρήξη στα εμβρυϊκά ερυθρά αιμοσφαίρια.\n• Σε εξαιρετικά αυξημένη ανησυχία των γονέων για την κύηση όπου επιθυμούν να γίνει αμνιοπαρακέντηση.\nΑν και πραγματοποιείται σε εξειδικευμένα κέντρα προγεννητικού ελέγχου δεν παύει να είναι μια επεμβατική μέθοδος. Επομένως, πριν την εκτέλεση της αμνιοπαρακέντησης πρέπει να γίνει ενημέρωση της μητέρας για τους μικρούς σχετικά κινδύνους αλλά και τις επιπλοκές που μπορεί η ίδια να παρατηρήσει . Μετά το τέλος της διαδικασίας μερικές γυναίκες αισθάνονται κράμπες για αρκετές ώρες. Σ’ αυτή την περίπτωση η καλύτερη θεραπεία είναι η ανάπαυση. Επίσης μπορεί να παρουσιαστεί κάποια έκκριση αμνιακού υγρού από τον κόλπο. Πρόκειται για μια μικρή έκκριση που σταματά και χωρίς καμία συνέπεια, αλλά αν διαπιστωθεί από τη μητέρα πως η έκκριση είναι μεγάλη , πρέπει να επικοινωνήσει αμέσως με το γιατρό της. Μπορεί επίσης να εμφανίσει σταγόνες αίματος για μερικές ημέρες. Τέλος, πολλοί γονείς ανησυχούν πως, αν κάνουν αμνιοπαρακέντηση , θα επηρεαστεί το έμβρυο. Η πιθανότητα αυτή είναι εξαιρετικά χαμηλή , καθώς η αμνιοπαρακέντηση γίνεται υπό συνεχή υπερηχογραφικό έλεγχο.\nΤα κύτταρα που περιέχονται στο αμνιακό υγρό και λαμβάνονται με την αμνιοπαρακέντηση πρέπει να καλλιεργηθούν, διαδικασία που απαιτεί κάποιο χρόνο. Τα πρώτα αποτελέσματα είναι έτοιμα σε 24 με 48 ώρες και με αυτό το γρήγορο προκαταρκτικό τεστ που ονομάζεται Amnio QF-PCR εξετάζονται συγκεκριμένες, κοινές χρωμοσωμικές ανωμαλίες όπως το σύνδρομο Down , τρισωμία 18 ή τρισωμία 13 ενώ αναγνωρίζει και το φύλο του εμβρύου. Τα τελικά αποτελέσματα δίνονται συνήθως έπειτα από μία με δύο εβδομάδες με τη μελέτη των κυττάρων του αμνιακού υγρού για έλεγχο χρωμοσωμικών ανωμαλιών και τον έλεγχο συγγενών διαταραχών του μεταβολισμού να καταλήγουν σε αξιόπιστη διάγνωση σχεδόν στο 100% των περιπτώσεων.\nΔείγμα αίματος του εμβρύου\nΓνωστή και ως ομφαλιδοκέντηση, η αιμοληψία από τον ομφάλιο λώρο είναι μια διαδικασία στην οποία λαμβάνεται δείγμα αίματος του εμβρύου από το σημείο εκείνο. Συνήθως γίνεται μετά την 18η εβδομάδα και επιτρέπει στο γιατρό να πάρει αίμα για γρήγορη χρωμοσωμική διάγνωση σε περιπτώσεις ζωτικής σημασίας. Καμιά φορά η εξέταση αυτή γίνεται προκειμένου να διαγνωστούν κάποιες λοιμώξεις στο έμβρυο, να φανεί τυχόν εμβρυϊκή αναιμία , καθώς επίσης και για να γίνει διερεύνηση και θεραπεία του ύδρωπα (έντονο και καθολικό οίδημα στο σώμα του εμβρύου).\nΠολλά έμβρυα αναπτύσσουν αναιμία που μπορεί θεραπευτεί μέσα στη μήτρα με μετάγγιση αίματος. Η μετάγγιση γίνεται μέσα στον ομφάλιο λώρο(στην ομφαλική φλέβα του εμβρύου). Οι συνθήκες που μπορεί να οδηγήσουν σε αναιμία περιλαμβάνουν συγκεκριμένες λοιμώξεις , όπως από παρβοϊό , γενετικές ασθένειες ή κάποιες ασυμβατότητες στο αίμα .\nΗ διαδικασία , που διενεργείται από έμπειρο και εξειδικευμένο εμβρυολόγο, εκτελείται με τη βοήθεια υπερηχογράφου. Μοιάζει με αμνιοπαρακέντηση, μόνο που η βελόνα εισέρχεται ευθέως στον ομφάλιο λώρο και όχι στο αμνιακό υγρό. Η μέθοδος εφαρμόζεται συνήθως μετά τη 18η -19ή εβδομάδα ,όταν το μέγεθος της ομφαλικής φλέβας επιτρέπει πλέον την ασφαλή διενέργεια της εξέτασης.\nΟ κίνδυνος απόρριψης του κυήματος με την ομφαλιδοκέντηση είναι μεγαλύτερος απ’ ό,τι στην αμνιοπαρακέντηση. Οι πιθανές αιτίες απώλειας εμβρύου μετά από ομφαλοπαρακέντηση είναι οι λοιμώξεις (χοριοαμνιονίτιδα), η πρόωρη ρήξη των εμβρυϊκών υμένων, η εμβρυϊκή αιμορραγία, η σοβαρή βραδυκαρδία και το αιμάτωμα ομφάλιου λώρου. Τέλος , στο 60-70% των περιπτώσεων παρατηρείται αιμορραγία , η οποία διαρκεί συνήθως λιγότερο από 1 λεπτό.\nΑπαιτούνται συνήθως τρείς ημέρες για τα αποτελέσματα.


Διάλεξη για τη βιομηχανία Βωξίτη-Αλουμινίου της Ελλάδας - Profilnet.gr\nΔιάλεξη με θέμα «Η Ελληνική Βιομηχανία Βωξίτη-Αλουμινίου» πρόκειται να δώσει ο Δρ Νίκος Ντάλλας, την Πέμπτη 11 Σεπτεμβρίου, στα πλαίσια της σειράς Σεμιναρίων Ελληνικής ιστορίας και Πολιτισμού που προσφέρει η Ελληνική Κοινότητα Μελβούρνης. Σύμφωνα με τον Δρ Ντάλλα, το αλουμίνιο υπήρξε το μέταλλο του 20ού αιώνα και συμβολίζει, όσο ίσως κανένα άλλο, τον εκσυγχρονισμό. Το «όραμα της εκβιομηχάνισης», από τη δεκαετία του 1930 ακόμη, είχε ιδιαίτερη βαρύτητα για το ελληνικό κράτος.\nΗ πλειονότητα των πολιτικών παρατάξεων από την Κατοχή και μετά έβλεπαν την εγκαθίδρυση μιας βιομηχανίας παραγωγής αλουμινίου στην Ελλάδα ως βασικότατη παράμετρο της οικονομικής πολιτικής για την ανάπτυξη του τόπου. Το 1960 η κυβέρνηση Καραμανλή υπέγραψε σύμβαση με τη γαλλική εταιρία Pechiney για την κατασκευή ενός ολοκληρωμένου εργοστασιακού συγκροτήματος παραγωγής αλουμινίου. Σε τέτοιες περιπτώσεις, μια ξένη εταιρεία έχει ένα δυσανάλογο πλεονέκτημα στο τραπέζι των διαπραγματεύσεων. Έχει τις διεθνείς διασυνδέσεις, την τεχνογνωσία, τα κεφάλαια και πρόσβαση στις εξαγωγικές αγορές. Η Pechiney ήταν σε θέση να αποσπάσει σκανδαλώδεις, κάτω του κόστους, τιμές ηλεκτρικής ενέργειας και έτσι έβαλε την Ελλάδα στο χάρτη ως παραγωγό χώρα αλουμινίου.\nΤο θέμα προκάλεσε τεράστιες πολιτικές διαμάχες τη δεκαετία του 1960. Φαίνεται ότι η κυβέρνηση Καραμανλή ήταν εξαιρετικά πρόθυμη να κάνει υπερβολικά γενναιόδωρες παραχωρήσεις για να κατευνάσει το ευρωπαϊκό κεφάλαιο, καθώς προσέβλεπε στην ενδεχόμενη ένταξη της χώρας στην ΕΟΚ. Το εργοστάσιο της Αλουμινίου της Ελλάδος που ίδρυσε η Pechiney άρχισε να λειτουργεί το 1966 και έκτοτε σχεδόν κάθε κυβέρνηση, με εξαίρεση αυτή της στρατιωτικής χούντας, ήρθε σε σύγκρουση με την Pechiney, στην προσπάθεια επαναδιαπραγμάτευσης των τιμών της ηλεκτρικής ενέργειας.\nΣήμερα η Αλουμινίου της Ελλάδας ανήκει στον Όμιλο Μυτιληναίου και παραμένει μια βιώσιμη επιχείρηση παρόλο τα προβλήματα που προκαλούν οι διακυμάνσεις των παγκόσμιων τιμών του αλουμινίου και η αύξηση των αποθεμάτων. Ο Δρ Ντάλλας έχει ένα μεγάλο κύκλο μεταπτυχιακών σπουδών που κυμαίνονται από χημεία ως πολιτικές και οικονομικές επιστήμες.\nΕίναι πολυάριθμα τα ερευνητικά του ενδιαφέροντα που περιλαμβάνουν την οικονομική ιστορία, την παγκοσμιοποίηση και την επιστήμη του κλίματος. Επί του παρόντος, είναι διευθυντής πωλήσεων Αυστραλίας για την επαγγελματική εκπαίδευση στην McGraw-Hill Australia, ένα διεθνή εκδοτικό οίκο εκπαιδευτικών βιβλίων. Ως μέλος του Διοικητικού Συμβουλίου της Ελληνικής Κοινότητας Μελβούρνης συμμετέχει ενεργά στις πρωτοβουλίες της Κοινότητας για την εκπαίδευση. Η διάλεξη θα δοθεί στις 7:00μμ, στην αίθουσα του Φιλανθρωπικού Συνδέσμου Ιθακήσιων (2ος όροφος, 329 Elizabeth Street, στο κέντρο της Μελβούρνης). Η είσοδος είναι ελεύθερη στο κοινό. Χορηγοί της διάλεξης είναι το προσωπικό και το Διοικητικό Συμβούλιο της Κοινότητας.\nβιομηχανία Βωξίτη Διάλεξη


Home » Άλλες αγγειακές παθήσεις » Τι είναι η πνευμονική εμβολή;\n1 February 2022 by Νικόλαος Παρασκευάς\nΠνευμονική εμβολή είναι η απόφραξη της πνευμονικής αρτηρίας ή κάποιων από τους κλάδους της συνήθως από θρόμβο αίματος που προέρχεται από τις φλέβες των κάτω άκρων. Σε πιο σπάνιες περιπτώσεις το έμβολο μπορεί να είναι θρόμβος από φλέβες άλλης εντόπισης, αέρας, λίπος ή νεοπλασματικός ιστός.\nΠρόκειται για την 3η σε συχνότητα καρδιαγγειακή νόσο. Ετησίως τα συνολικά περιστατικά πνευμονικής εμβολής φτάνουν τα 100-200 ανά 100.000 κατοίκους. Είναι μια σοβαρή νόσος λόγω υψηλής θνητότητας και μεταγενέστερων επιπλοκών:\n• 10% θνητότητα την πρώτη ώρα.\n• Περίπου 70% των ασθενών με Π.Ε μένουν χωρίς διάγνωση, από αυτούς περίπου το 30% καταλήγουν λόγω υποτροπής της Π.Ε και καρδιολογικών επιπλοκών.\n• Μόνο περίπου το 30% των ασθενών με Π.Ε έχουν σωστή διάγνωση και λαμβάνουν σωστή θεραπεία\nΑιτίες, παράγοντες κινδύνου:\nΌλες οι περιστάσεις που καταλήγουν σε παρατεταμένη ακινητοποίηση και συνοδεύονται από στάση αίματος, δηλαδή επιβράδυνση της φλεβικής κυκλοφορίας, είναι ευνοϊκές για το σχηματισμό θρόμβων:\n• Χειρουργική επέμβαση (κυρίως ορθοπεδική, γυναικολογική ή ογκολογική)\n• Ακινησία ενός κάτω άκρου (γύψος, νάρθηκας)\n• Μακρινά ταξίδια κυρίως αεροπορικά\n• Αγωγή με οιστρογόνα\n• Λοιμώξεις (π.χ COVID-19)\nΌσο πιο γρήγορα γίνει η διάγνωση της πνευμονικής εμβολής τόσο πιο πολλές πιθανότητες υπάρχουν για αντιμετώπιση και πλήρη ανάρρωση.\nΗ κλινική υποψία είναι πολύ σημαντική για την διάγνωση.\n• Άγχος και ταχυκαρδία\n• Ελαφρύς πυρετός\n• Οξύς πόνος στο στήθος ή την πλάτη\n• Αναπνευστική δυσφορία (δύσπνοια) που μπορεί να συνοδεύεται από αιματηρά πτύελα (αιμόπτυση).\nΤα σημεία φλεβικής θρόμβωσης ενός κάτω άκρου συνδέονται μερικές φορές και ενισχύουν τη διαγνωστική υποψία: πρησμένο, επώδυνο κάτω άκρο με αυξημένη τοπική θερμότητα.\nΔιάγνωση – Εξετάσεις:\nΣε συνδυασμό με την κλινική υποψία υπάρχουν εργαστηριακές και απεικονιστικές εξετάσεις που βοηθούν στη διάγνωση της πνευμονικής εμβολής:\n• Ηλεκτροκαρδιογράφημα και Ακτινογραφία θώρακος.\n• Μέτρηση D-Dimers: σε περίπτωση φυσιολογικής τιμής μπορεί να αποκλειστεί η Π.Ε.\n• Αέρια αίματος: μπορεί να δείξουν χαμηλά επίπεδα οξυγόνου και CO2 στο αίμα.\n• Υπερηχογράφημα Doppler φλεβών κάτω άκρων: γίνεται για την αναζήτηση φλεβικής θρόμβωσης.\n• Υπέρηχος καρδιάς.\n• Σπινθηρογράφημα αερισμού-αιμάτωσης: δείχνει τις περιοχές των πνευμόνων που αερίζονται και δεν αιματώνονται σε περίπτωση Π.Ε.\n• Αξονική αγγειογραφία πνευμονικών αρτηριών (CTPA): πολύ καλή εξέταση για την απεικόνιση θρόμβων στις πνευμονικές αρτηρίες ή των κλάδων τους για Π.Ε μεγάλου ή μεσαίου μεγέθους.\nΗ νοσηλεία για μερικές ημέρες είναι συνήθως αναπόφευκτη σε περίπτωση οξείας πνευμονικής εμβολής. Θα επιτρέψει την πλήρη αξιολόγηση και τη βέλτιστη θεραπεία.\nΟ ασθενής λαμβάνει οξυγόνο, αναλγητικά φάρμακα εάν χρειάζεται και συνήθως μένει κλινήρης.\nΓίνεται χορήγηση αντιπηκτικής αγωγής τόσο για να αποτρέψει την εμφάνιση νέων θρόμβων όσο και για να εμποδίσει την επέκταση των θρόμβων που ήδη υπάρχουν.\nΣε πιο σοβαρές περιπτώσεις μπορεί να χρειαστεί θρομβολυτική αγωγή (θρομβόλυση) ή ακόμη και χειρουργική επέμβαση (εμβολεκτομή).\nΜετά το εξιτήριο ο ασθενής θα πρέπει να παίρνει αντιπηκτικά για μερικούς μήνες ή ακόμη και εφ’όρου ζωής ανάλογα με την περίπτωση.\n26 July 2019 Νικόλαος Παρασκευάς


21 Σεπτεμβρίου 1840\n29 Αυγούστου 1904\nΟ Μουράτ Ε΄ (τουρκ.: Murad V, Οθ. τουρκ: مراد الخامس) γεννήθηκε στις 21 Σεπτεμβρίου 1840. Ήταν γιος του Σουλτάνου Αμπντούλ Μετζίτ Α΄.\nΣτο θρόνο ανήλθε μετά την καθαίρεση του θείου του Αμπντούλ Αζίζ. Τελούσε υπό την επιρροή της γαλλικής σκέψης και πολιτισμού και επί των ημερών του η Οθωμανική Αυτοκρατορία απομακρύνθηκε από την ρωσική επιρροή και προστασία. Βασίλεψε μόλις για 93 ημέρες, από τις 30 Μαΐου 1876 μέχρι τις 31 Αυγούστου του ιδίου έτους. Τον καθαίρεσαν με το αιτιολογικό ότι είχε τρελαθεί. Πολλοί ισχυρίζονται ότι τρελάθηκε μετά τη δολοφονία του προκατόχου του, από τύψεις και από το φόβο ότι μπορεί να είχε την ίδια τύχη και αυτός. Κατά τη σύντομη βασιλεία του απέτυχε να προωθήσει τις συνταγματικές μεταρρυθμίσεις τουΤανζιμάτ και έτσι απομονώθηκε από τους φιλελεύθερους. Επίσης με την απομάκρυνσή του από τη ρωσική προστασία και τη στροφή του προς τη Γαλλία θα επιδεινώσει τις σχέσεις με τη Ρωσία και θα οδηγήσει στον καταστροφικό πόλεμο του 1877-1878. Μετά την καθαίρεσή του παρέμεινε κλεισμένος στα ανάκτορα μέχρι το θάνατό του στις 29 Αυγούστου 1904.\nΓεννήσεις το 1840


Επικοινωνία Δημάρχου Χανίων κ. Τάσου Βάμβουκα με τον Δήμαρχο Ραφήνας-Πικερμίου, κ.Βαγγέλη Μπουρνούς με αφορμή τις φονικές πυρκαγιές στην περιοχή της Αττικής\nΟ Δήμαρχος Χανίων κ. Τάσος Βάμβουκας εκφράζει την οδύνη του για την ανείπωτη τραγωδία που βιώνουν οι κάτοικοι στη Ραφήνα (Δήμος Ραφήνας-Πικερμίου) και στο Μάτι Αττικής (Νέα Μάκρη-Δήμος Μαραθώνα), εξαιτίας των φονικών πυρκαγιών που ξέσπασαν την Δευτέρα (23/7).\nΟ Δήμαρχος Χανίων, συγκλονισμένος από τις δραματικές εξελίξεις στην Αττική, επικοινώνησε την Τρίτη (24/7) το πρωί, με τον Δήμαρχο Ραφήνας-Πικερμίου κ. Βαγγέλη Μπουρνούς, στον οποίο εξέφρασε τη συμπαράσταση του Δήμου Χανίων και της τοπικής κοινωνίας για την τεράστια περιπέτεια που περνούν οι κάτοικοι της περιοχής.\nΜάλιστα, ο κ.Βάμβουκας ζήτησε από το Δήμαρχο Ραφήνας-Πικερμίου κ. Μπουγιούς να ενημερωθεί για τις ανάγκες που προκύπτουν στην περιοχή και στους κατοίκους της και τόνισε ότι ο Δήμος Χανίων είναι σε ετοιμότητα για οποιαδήποτε ανάγκη χρειαστεί.


ετσι ειναι αν ετσι νομιζετε: 11.14\nΗ περιβόητη μετακόμιση κι ο Pirandello.\n«Θα τα πάρεις όλα;» ρώτησε ο Pirandello σ’ ένα διάλειμμα που κάναμε. «Όχι» είπα, «θ’ αφήσω τα μικρά… και αυτά που έχω στους τοίχους. Αλλά όλα τα άλλα δεν υπάρχει κανένας λόγος να βρίσκονται εδώ». «Καλά κάνεις. Δεν είναι δηλαδή για να ‘ναι στοιβαγμένα στο πάτωμα και να ‘χεις ένα σπίτι άδειο». «Ναι. Αν είναι να θαφτούν ας θαφτούν εκεί τουλάχιστον». «Καταλαβαίνω πώς το λες. Και δε μπορώ να πω τίποτα». «Δε χρειάζεται, τα ‘χουμε πει τόσες φορές όλα αυτά που γινόμαστε και γελοίοι». «Τι ζωγραφίζεις τώρα;» «Ένα όνειρο που είδα. Προσπαθώ να το κρατήσω ζωντανό στη μνήμη μου». «Και τα καταφέρνεις;» «Για την ώρα ναι. Μπορεί να μην γίνει όπως το φαντάζομαι στο τέλος αλλά κάτι θα μείνει». «Και πότε η μετακόμιση;» «Την Τρίτη, την Τρίτη αναχωρούμε». «Μοιάζεις να το χαίρεσαι». «Ήθελα καιρό να το κάνω. Νομίζω ότι η θέση τους είναι εκεί». «Και γιατί δεν το ‘χες κάνει τόσο καιρό;» «Δεν είχα χρόνο. Αλλά όταν μπήκαν τα νερά απ’ τη σκάλα… αν έλειπα θα ήταν όλα τώρα για πέταμα». «Εκεί κάτω θα ‘ναι τουλάχιστον ασφαλή». «Ναι. Αλλά δεν είναι μόνο γι’ αυτό, φτιάχτηκαν για εκεί». «Και η έκθεση;» «Κάπου θα γίνει. Το θέμα είναι πως μ’ έχει κινητοποιήσει και δουλεύω. Κι όταν ζωγραφίζω τα ξεχνάω όλα τα άλλα». «Πάντως είναι ακατάλληλη εποχή για τέχνη». «Πάντα η εποχή είναι ακατάλληλη για την τέχνη. Αλλά κάνει ότι δεν το καταλαβαίνει, δε σε ρωτάει. Έρχεται και στρογγυλοκάθεται στο κεφάλι σου και δεν το κουνάει με τίποτα. Και τότε το μόνο που μπορείς να κάνεις είναι να κάνεις ό,τι σου λέει… μέχρι να σε βαρεθεί και να φύγει… σαν τις γκόμενες». «Αλήθεια… εκείνο το βιβλίο που έγραψες…» «Το διορθώνει η Ειρήνη». «Ακόμα;» «Ακόμα». «Δεν πειράζει, εσύ δούλευε». «Αυτό κάνω. Πάντα έτσι έκανα» είπα κι έκρυψα έναν αναστεναγμό. «Τι λες, συνεχίζουμε;» ρώτησε ο Pirandello και σηκώθηκε. «Πάμε» είπα. Και πιάσαμε πάλι να τυλίγουμε τα τελάρα…\nΟι "όροι" του pirandello.\n«Τι έχεις, δε σε βλέπω καλά» είπε ο Pirandello. «Δεν είμαι καλά από χθες» είπα, «είχα μια άσχημη μέρα». «Και τι έγινε;» «Τίποτα, πιέστηκα… κάποια πράγματα που πέφτουν όλα μαζί». «Και στην πέφτουν και σε ρωτάνε τι και πώς ε;» «Ακριβώς. Ο κόσμος δεν αντιλαμβάνεται μερικά πράγματα, το πότε πρέπει να κάτσει στ’ αυγά του και να μην πει τίποτα». «Κατάλαβα» είπε ο Pirandello, «κάνε πέρα». «Τι θες να κάνεις;» «Θα γράψω εδώ δυο κουβέντες που δε θες να γράψεις εσύ». Του παρέδωσα το πληκτρολόγιο. «Κατ’ αρχάς να πω πως το κινητό το ‘χω για τις δουλειές μου. Δεύτερο αν θέλω να γράψω περισσότερα, γράφω. Αν δε γράφω πάει να πει πως δε θέλω. Τρίτο, εγώ δε ρωτάω κανέναν για τα προσωπικά του και άρα δε θέλω να με ρωτάνε. Τέταρτο, όποιος δεν τα πάει καλά με τους όρους μου πάει σπίτι του». «Είναι πολύ σκληρό, μυν το γράψεις». «Δεν είναι σκληρό, είναι αληθινό. Κι αν δε βάζεις όρια βάζει ο άλλος τα δικά του και την πατάς. Θες;» «Μάλλον όχι. Αλλά γράψτο με πιο όμορφο τρόπο». «Να γράψω από κάτω ένα συγγνώμη να τελειώνουμε;» «Δεν ξέρω, γράψε ό,τι θες». «Ωραία, δε γράφω τίποτα».\nΗ άποψη του pirandello.\n«Θα πας Αθήνα;» «Ναι, γιατί να μην πάω;» «Δεν είπα τίποτα». «Πάω να στήσω ένα κομμάτι». «Να κάνεις ό,τι θες, δε με αφορά». «Θες να ‘ρθεις;» «»Να κάνω τι;» «Δεν ξέρω, επειδή σε βλέπω κάπως». «Δεν καταλαβαίνω, τι έχω;» «Έλα να βοηθήσεις αν θες». «Αν σου είμαι απαραίτητος… να δω όμως τι έχω από δουλειές». «Γενικά… δεν ξέρω αν έχω πράγματι κάτι να κάνω… είναι που θέλω και τόση ώρα να φτάσω, είναι μετά που όλοι θυμούνται πως θέλουν να με δουν και γίνεται το σπίτι παιδική χαρά, μου τη σπάει λίγο όλο αυτό». «Μπορώ να αναλάβω να τους διώχνω, είμαι καλός σ’ αυτό». «Ξέρεις, πάλι καταλήγω στο ότι δεν καταλαβαίνουν τίποτα απ’ αυτά που κάνω». «Να μη σ’ ενδιαφέρει». «Μια κουβέντα είναι αυτή. Δεν υπάρχει περιβάλλον. Ή υπάρχει και είναι τοξικό». «Μη δίνεις σημασία, εσύ να κάνεις εκείνο που θες». «Έτσι κι αλλιώς αυτό κάνω. Αλλά είναι θλιβερό το όλο ζήτημα». «Να σου πω ότι δε σε καταλαβαίνω; Μια χαρά σε καταλαβαίνω». «Ναι. Εγώ δε με καταλαβαίνω». «Εσύ καλά θα κάνεις να σκέφτεσαι λιγότερο και να δουλεύεις περισσότερο. Αλλιώς θα πας σε ψυχίατρο». «Λες;» «Λέω».\nΑναρτήθηκε από PIRANDELLO στις 7:54 π.μ. Σύνδεσμοι σε αυτήν την ανάρτηση\nΤο Βατικανό κι ο pirandello.\n«Τα ‘μαθες;» ρώτησα μπαίνοντας. Καμία απάντηση. «Μπλέξαμε» σκέφτηκα. Μετά άρχισα να τον φωνάζω και να τον ψάχνω από δωμάτιο σε δωμάτιο. Δεν ήταν πουθενά. Περίμενα λίγο. Μετά τον έψαξα στον κήπο, ούτε εκεί ήταν. Βγήκα και πήγα μέχρι το καφενεδάκι της παραλίας, δεν τον είχε δει κανείς. Και όταν είδα πως το αυτοκίνητο ήταν στο σπίτι άρχισα ν’ ανησυχώ, μέχρι και την αστυνομία σκέφτηκα. Κάπνισα δυο - τρία τσιγάρα, μπας και φανεί. Στο τέλος το αποφάσισα, θα ‘παιρνα το 100. Και ‘κείνη τη στιγμή ακριβώς χτύπησε το τηλέφωνο. «Ναι» είπα ενώ προσευχόμουν από μέσα μου να ‘ναι εκείνος και να μην ακούσω ως συνήθως τίποτα δυσάρεστο. «Το φαντάστηκα πως θα ήσουν εκεί» είπε ο Pirandello, «έρχομαι». «Πού είσαι διάολε;» του φώναξα, «γιατί δεν αφήνεις ένα σημείωμα;¨» «Είχα δουλειά και βιαζόμουν» μου είπε. «Τώρα είμαι στο ταξί». «Έχω να σου πω νέα, θ’ αργήσεις;» «Έχει κίνηση, δεν ξέρω. Τι τρέχει;» «Με θέλουν για συνέντευξη». «Το ξέρω» είπε απαθής, «θα τα πούμε αφού έρθω». «Πού το ξέρεις;» ρώτησα, «εγώ δεν έχω μια ώρα που το ‘μαθα». «Το ξέρω γιατί εγώ το κανόνισα. Και τώρα βιάζομαι γιατί πρέπει να σου πω και τι θα τους πεις, εσύ είσαι κάπως μπουνταλάς». «Τι πάει να πει εσύ το κανόνισες; «Από πού κι ως πού; Γιατί δεν μου είπες τίποτα;» «Γιατί θα μου ‘λεγες όχι. Τώρα που κανονίστηκε δε μπορείς να αρνηθείς, τέλειωσε». «Και πού τους ξέρεις εσύ αυτούς;» «Ξεχνάς πως είμαι Ιταλός». «Και τι σχέση έχει αυτό;» «Το περιοδικό είναι ιταλικό, θυμάσαι;» «Ποιο περιοδικό είναι ιταλικό;» «Θα με σκάσεις. Αυτό απ’ το οποίο θα σου πάρουν τη συνέντευξη». «Εμένα δεν μου είπαν τίποτα τέτοιο, μου μίλησαν για ένα ηλεκτρονικό περιοδικό… δηλαδή δεν ανέφεραν τίποτα, ούτε Ιταλίες ούτε τίποτα». «Μην ανησυχείς για τη γλώσσα θα σου τα μάθω εγώ και εσύ θα τα πεις, μια μέρα δουλειά είναι». «Μα δε μου μίλησαν ιταλικά». «Μπορεί να ξέρουν ελληνικά, πού να ξέρω». «Ήταν μια κοπέλα». «Φυσικά και θα ήταν κοπέλα, έτσι γίνεται. Στους άντρες στέλνουν γυναίκες. Και στις γυναίκες άντρες, είναι οργανωμένοι». «Για να το λες έτσι θα ‘ναι». «Θα μιλήσεις για τη σχέση της καθολικής εκκλησίας και της τέχνης, τα ξέρεις αυτά». «Ποιας καθολικής εκκλησίας; Τι δουλειά έχει η καθολική εκκλησία;» «Ξεχνάς ότι είμαι και καθολικός». «Και τι σχέση έχει αυτό; Και τι ξέρω να πω εγώ για την καθολική εκκλησία και την τέχνη; Εμένα μου είπαν πως θα μιλήσω για τη δουλειά μου». «Έτσι σου είπαν απ’ το τηλέφωνο, δε λέγονται αυτά απ’ το τηλέφωνο, υποτίθεται πως το Βατικανό δεν ανακατεύεται σε τέτοια πράγματα». «Δεν καταλαβαίνω, τι δουλειά έχω εγώ με το Βατικανό;» «Θα στα πω από κοντά, δε μπορώ να μιλάω απ’ το ταξί». «Εμένα με ρώτησαν αν θέλω να τους μιλήσω για τη δουλειά μου, για τα έργα μου, γι’ αυτά που γράφω. Τι δουλειά έχει το Βατικανό κι η εκκλησία;» «Δεν ξέρω». «Πώς το λένε το περιοδικό;» «Δε θυμάμαι, ΒΑΤΙΚΑΝΟ νομίζω». «Κάποιο λάθος θα κάνεις, εμένα μου το είπαν αλλιώς». «Μ’ αμφισβητείς; Σου λέω πως εγώ το κανόνισα, από εκεί έρχομαι». «Πότε το κανόνισες;» «Δηλαδή δεν το κανόνισα ακόμα, μια συζήτηση έκανα». «Εμένα με πήραν εδώ και πέντε ώρες, εσύ πότε τους μίλησες;» «Ε… πριν από λίγο… έκανα μια ώρα να έρθω». «Γι’ αυτό δε μου λέει τίποτα το ΒΑΤΙΚΑΝΟ κι η καθολική εκκλησία, γιατί με πήραν από αλλού». «Τι να σου πω» έκανε. «Βατικανό είναι, κάνει φαίνεται και θαύματα». Και μου έκλεισε το τηλέφωνο.\nΑναρτήθηκε από PIRANDELLO στις 6:06 μ.μ. Σύνδεσμοι σε αυτήν την ανάρτηση\nΟι "παρατηρήσεις" του pirandello.\n«Πώς πάει;» ρώτησε ο Pirandello. «Μια απ’ τα ίδια» είπα. «Κάτι δεν πήγε καλά ή μου φαίνεται;» ρώτησε πάλι. «Όχι, μια χαρά είμαι, λίγο προβληματισμένος». «Εννοώ με το έργο, χθες ήταν άσπρο… τώρα είναι… περίεργο». «Όχι, είναι εντάξει, θέλει τον χρόνο του, να μείνει όλη τη νύχτα». «Ξέρεις τι προσέχω; Ότι όταν προσέχεις τη σύνθεση αδιαφορείς για τις ματιέρες. Και το αντίθετο». «Δεν το είχα προσέξει. Πράγματι» είπα, «μπράβο». «Δε μπορείς να τα κάνεις και τα δύο ή έτσι το θες;» «Όχι. Δηλαδή είναι λάθος… ή μπορεί να μην είναι, δεν ξέρω». «Κάποιος λόγος πρέπει να υπάρχει, εδώ είναι κάτι σαν χρώμα, αυτή η κατάσταση… πώς να το πω;» «Είναι σκουριά. Απλώς την έβαψα άσπρη». «Και αυτό το κουρέλι». «Η λινάτσα. Μ’ αρέσει αυτό το μοτίβο, είναι εμφανές, πλάθεται χωρίς να χάνει τη συνοχή του… κι αυτό το έβαψα άσπρο». «Άλλο θέλω να πω, εδώ, στο άλλο τελάρο, αυτό που έχει μόνο σίδερα». «Ναι, σίδερα και κόλλα… για την ώρα». «Είναι εντελώς διαφορετικά. Αναγνωρίζω ότι είναι δικά σου επειδή έχω δει κι άλλα τέτοια στοιχεία αλλά μεταξύ τους είναι… άλλη φιλοσοφία». «Είναι το υλικό που γεννάει το έργο. Τα σίδερα είναι σαφή, άκαμπτα, έχουν το ίδιο χρώμα, διαφορετικά πάχη, κλίσεις, καταλαβαίνεις; Είναι σαν σχέδιο, παίζεις με κάτι το δεδομένο και προσαρμόζεις σ’ αυτό τη σύνθεση ή αυτό στη σύνθεση». «Το προσαρμόζεις…» «Ή προσαρμόζεται. Εξαρτάται απ’ το ποιο είναι πιο δυνατό, τι έχει δίπλα του, έχει τους ίδιους κανόνες με το χρώμα. Ίσως γι’ αυτό δεν έχω βάλει χρώμα». «Και όλο αυτό το κόλπο επαναλαμβάνεται σ’ όλα τα τελάρα;» «Συνήθως ναι. Είναι κάποιοι κανόνες… ας πούμε μια αρμονία, όπως με τις νότες, αν βάλεις λάθος νότα δεν την αντέχεις να την ακούσεις. Το ίδιο και το σχέδιο, τη λάθος αναλογία στην πετάει έξω. Και φυσικά με το χρώμα». «Ωραία» είπε ο Pirandello. «Τέλειωσες;» «Νομίζω» είπα. «Πάμε να φάμε; Πείνασα». Και τα παρατήσαμε όλα σύξυλα και φύγαμε.\nΟι "φωτοτυπίες" του pirandello.\n«Τι είναι όλα αυτά τα χαρτιά;» ρώτησα. «Κάνω cat-ups είπε ο pirandello. «Δε βρήκα άλλα πρόχειρα». Έσκυψα και πήρα ένα απ’ το πάτωμα. «Μα αυτά είναι δικά μου» έκανα έκπληκτος. Ο Pirandello συνέχισε να κόβει τα χαρτιά μου μ’ ένα χάρακα, ακάθεκτος. «Μπορείς να τα ξανατυπώσεις» είπε. «Και το δοκίμασα πριν με εφημερίδες, δεν έλεγε». «Σταμάτα» του φώναξα, «με ποιο δικαίωμα το κάνεις αυτό, με ρώτησες;» «Όχι. Αλλά τα θεώρησα άχρηστα κι είπα να κάνω κάτι μ’ αυτά». Του πήρα τα χαρτιά και τα πέταξα στο άλλο τραπέζι.»Είσαι απαράδεκτος» είπα, «κοίτα τι έχεις κάνει εδώ». «Έδωσα ψυχή σε άψυχα πράγματα, τα κείμενα πρέπει να ζουν. Κανονικά θα ‘πρεπε να το κάνεις εσύ αυτό… και αντί να μου πεις ευχαριστώ με βρίζεις». «Τι να σου πω καημένε… τι να σου πω; Κοίτα. Κοίτα τι έχεις κάνει» «Είναι πολύ καλύτερα από πριν» είπε, «πέταξα τη σκαρταδούρα». «Εκτός απ’ το να τα κάνεις κομμάτια τα πέταξες κιόλας;» «Έκανα πειράματα. Και πέταξα κάποια. Δεν έλεγαν τίποτα. Αράδες για τις αράδες». «Δε φταις εσύ, εγώ φταίω που σ’ ανέχομαι» είπα. Και προσπάθησα να βάλω τα κείμενα σε μια σειρά… ήταν απελπισία, καταστροφή. «Μη κάνεις έτσι» είπε ο Pirandello, «είναι όλα φωτοτυπίες». «Τι είναι;» «Φωτοτυπίες. Ήθελα να κάνω ένα πείραμα και χρειαζόμουν κείμενα. Ήταν πιο εύκολο να κάνω φωτοτυπίες». «Θέλεις να πεις…» «Πως αυτές οι αηδίες που γράφεις βρίσκονται εκεί που τις είχες, ανέπαφες». «Γιατί δε μου είπες απ’ την αρχή;» «Δε μ’ άφησες, με πήρες απ’ τα μούτρα». «Τέλος πάντων» είπα. «Πάλι καλά». «Ξέρεις τι δουλειά χρειάζεται να βρίσκεις πράγματα να ταιριάζουν και να βγάζεις καινούργια νοήματα;» «Εγώ θέλω τα δικά μου τα νοήματα. Αν θες να παίζεις να παίζεις με δικά σου κείμενα». «Είσαι στριμμένος. Χωρίς λόγο. Και οπισθοδρομικός. Και αγνώμον». «Αγνώμον επειδή μου καταστρέφεις τη δουλειά μου; Πας καλά χριστιανέ μου;» «Είναι απλώς φωτοτυπίες. Και το αποτέλεσμα είναι πολύ καλύτερο αν θες να ξέρεις, είναι πρωτοπορία». «Πού τι βλέπεις την πρωτοπορία; Αυτά όλα έγιναν πενήντα χρόνια πριν». «Δεν είπα ποτέ πως ήταν δική μου ιδέα». «Αυτό έλειπε». «Αλλά είχα μια άλλη ιδέα». «Τι ιδέα;» «Τι θα κερδίσω αν στην πω;» «Τίποτα. Αλλά θα μου την πεις γιατί θες να κοκορευτείς σε κάποιον». «Δε θα την πω πουθενά». «Θα την πεις. Θα την πεις γιατί εσένα σου είναι άχρηστη. Και γιατί θες να κάνεις πάντα τον έξυπνο». «Δε θα στην πω. Αλλά ήταν πραγματικά καλή ιδέα». «Τέλος πάντων» είπα, «παρ’ τα». «Μπήκες τώρα στον πειρασμό;» «Απλώς μου ‘ναι άχρηστα». «Εγώ για ‘σένα δουλεύω» «Νόμιζα πως συνέβαινε το αντίθετο». «Εντάξει. Πες πως πρόκειται για ανταλλαγή. Ένα πάρε - δώσε μεταξύ φίλων». «Θες δηλαδή και κάτι σαν αντάλλαγμα; Αυτό μου λες;» «Θα μπορούσα να σου φτιάξω ένα καινούργιο βιβλίο». «Ένα παλαβό βιβλίο θες να πεις». «Ένα ενδιαφέρον βιβλίο, κάτι που θα ‘ναι συναρπαστικό… σαν αφηρημένη ανθολογία». «Κάνε ό,τι θες. Δε μ’ ενδιαφέρει». «Ας μη σ’ ενδιαφέρει. Εσύ θα συνεχίσεις να γράφεις κανονικά. Εγώ θα τα κάνω φωτοτυπίες και θα τα επεξεργάζομαι, τι λες;» «Κάνε ό,τι θες. Αρκεί να ‘ναι φωτοτυπίες». «Ωραία» είπε ο Pirandello. «Άκου τώρα και την ιδέα». Και μου την είπε. Δεν ήταν κακή.\nΑναρτήθηκε από PIRANDELLO στις 6:39 π.μ. Σύνδεσμοι σε αυτήν την ανάρτηση\nΗ ιστορική Πρώτη συνέλευση κι ο pirandello.\nΚόντευε μεσημέρι όταν καταφέραμε να ‘χουμε απαρτία. Και κάποτε καθίσαμε όλοι γύρω απ’ το μεγάλο τραπέζι της Καιτούλας, αυτό που 'χει έρθει απ’ την Αλεξάνδρεια. Απ’ τη μια οι αρχιτέκτονες κι απ’ την άλλοι οι καλλιτέχνες. Εγώ στη μια κεφαλή του τραπεζιού κι ο Pirandello απ’ την άλλη, απλώσαμε τα σχέδια ανάμεσα στους καφέδες και πιάσαμε τις ιδέες. «Όλοι ξέρουμε γιατί βρισκόμαστε εδώ» είπε ο Pirandello με παλαιοκομματικό ύφος, διακόπτοντας εκείνο το κλίμα αμφιθεάτρου που ‘χε δημιουργηθεί, «οπότε λέω να προσπεράσουμε τα προκαταρκτικά και να μπούμε κατευθείαν στο θέμα». Οι άλλοι όλοι ξαφνιάστηκαν. «Αν δεν έχετε αντίρρηση λέω ν’ αναλάβω εγώ τη διεξαγωγή της συζήτησης για να μην πελαγοδρομούμε». Και δίχως να περιμένει απάντηση συνέχισε: «εσείς έχετε κάποιες προτάσεις» είπε απευθυνόμενος στους αρχιτέκτονες. «Κι εσείς έχετε τις ιδέες» είπε στους άλλους. Κάτι πήγε να πει κάποιος. «Προτείνω λοιπόν να απευθύνεστε όλοι σε ‘μένα κι εγώ να διευθετώ το ζήτημα. Έτσι θα προχωράμε πιο γρήγορα». «Μοντέρνα Σταχτοπούτα» ψιθύρισε ο Θ. «Προτείνω επίσης να λαμβάνει ο καθένας τον λόγο με τη σειρά» είπε ο pirandello. «Έτσι δε θα καταλήξουμε χάβρα». «Νομίζω πως πρέπει ν’ αναλάβεις εσύ τη συζήτηση» μου έκανε χαμηλόφωνα η Φ. «Δε μαζευτήκαμε εδώ για να βγάλουμε Πάπα». «Λοιπόν» είπα, «ας εκθέσει κάποιος τα πράγματα, τι θέλουμε να κάνουμε… ο Δ.». Ο Δ. σηκώθηκε και ξερόβηξε. Ύστερα έστρεψε και υποκλίθηκε στον Pirandello, «με την άδειά σας δάσκαλε» του είπε και ο Pirandello ευχαριστημένος του έκανε εκείνον τον μορφασμό που χρησιμοποιεί για χαμόγελο. Ύστερα του έκανε νεύμα να συνεχίσει. Η Φ. είπε: «Δεν καταλαβαίνω τι γίνεται». Ο Θ. ήπιε μια γουλιά καφέ. Ύστερα έσκυψε μπροστά και της μουρμούρισε: «Αφού δε μπορείς να το αποφύγεις, απόλαυσέ το». Η Θ. - οι αρχιτέκτονες είναι Θ. και Θ. - πήρε τον λόγο: «ας μπούμε στην ουσία. Ποια είναι η ουσία για τον καθένα;» «Έχεις τα τσιγάρα μου;» τη ρώτησε ο Θ. Εκείνη ψαχούλεψε στην τσάντα της να βρει τα τσιγάρα του. «Πρέπει να τεθούν όλες οι απόψεις» είπε ενώ του τα έδινε. «Εμείς είμαστε εδώ για να υπηρετήσουμε αυτή την ιδέα. Θα κάνουμε βέβαια ό,τι νομίζουμε αλλά πρέπει να λάβουμε υπόψη μας τι ακριβώς θέλετε να κάνετε κι εσείς». Ο Θ. τη διέκοψε για να πει: «η δική μας πρόταση εξαρτάται απ’ την αλλαγή χρήσης που θ’ αποφασίσετε. Αλλά υπάρχουν κάποιες βασικές δομές που δε μπορούν ν’ αγνοηθούν, οι διαστάσεις της σκάλας για παράδειγμα, τα ανοίγματα, η ιδέα πρέπει να προσαρμοστεί στις ανάγκες και το ανάποδο». «Συγγνώμη παιδιά» είπε η Φ. «τι ακριβώς λέμε;» "Ποιος παρακαλώ θα ήθελε να κρατήσει τα πρακτικά;" ρώτησε ο Pirandello. "Εγώ δάσκαλε" είπε ο Δ. και πήρε μπροστά του ένα χαρτί. Μετά ψάχτηκε και όταν διαπίστωσε πως δεν είχε πάνω του κάτι που να γράφει ζήτησε ένα μολύβι. "Ορίστε αγαπητέ μου" έκανε ο Pirandello και του έδωσε τη χρυσή πένα του. "Μπορεί να μου πει κάποιος τι κάνουμε τώρα;" ρώτησε αγανακτισμένη η Φ. «Συζητάμε» είπε ο Δ. "Αυτοσχεδιάζουμε" τον διόρθωσε ο Θ. «Ναι αλλά δε μαζευτήκαμε εδώ για να ξαναπιάσουμε τη συζήτηση απ’ την αρχή, έχουμε καταλήξει στο τι θέλουμε και πρέπει να δούμε τι μπορούμε να κάνουμε με τα λεφτά που έχουμε». «Αυτό ακριβώς» είπε η Β. που δεν είχε μιλήσει καθόλου. «Πρέπει να ξέρουμε σε τι ύψος θα κινηθούμε». «Θα κάνουμε το καλύτερο με το χαμηλότερο κόστος» είπε ο Θ. «Εκτός αν εσείς θέλετε να βάλετε καλύτερα υλικά… που κοστίζουν βέβαια». «Όχι, δε θέλουμε» είπε η Φ. «Θέλουμε κάτι καλό που ν’ αντέχει. Μίλα κι εσύ» είπε ύστερα σε ‘μένα. «Εγώ δεν έχω να πω τίποτα» είπα. «Τον χώρο θα τον οριοθετήσουν οι ανάγκες. Και να δούμε που ανεβαίνουμε αν θελήσουμε να εκμεταλλευτούμε και τα ανεκμετάλλευτα αυτά τέσσερα δέκατα». «Εγώ λέω να δούμε πρώτα τι θα κάνουμε με το υπάρχον, να μην ανεβάζουμε το κόστος» είπε η Β. «Και εγώ συμφωνώ» είπε η Θ. «Απλώς πρέπει να το λάβουμε υπόψη μας, αν θέλετε δηλαδή να χρησιμοποιήσετε μετά και τα υπόλοιπα δέκατα πρέπει να το ξέρουμε». «Θέλετε άλλο καφέ;» ρώτησε η Β. «Κουλουράκια;» «Ναι, εγώ θα πάρω ένα κουλουράκι» είπε ο Pirandello, "είναι σπιτικά;" "Όχι, εδώ, απ' τον φούρνο" είπε η Β. Και κάπως έτσι εξελίχτηκε εκείνη η ιστορική Πρώτη συνέλευση.\nΑναρτήθηκε από PIRANDELLO στις 8:56 π.μ. Σύνδεσμοι σε αυτήν την ανάρτηση\nΗ «ανακούφιση» του pirandello.\nΟ pirandello έριξε μια ματιά πάνω απ’ το κεφάλι μου, στο τελάρο. «Κι η ιστορία συνεχίζεται» είπε. Συνέχισα να κάνω τη δουλειά μου. Εκείνος πήρε μια καρέκλα και έκατσε παράμερα κάπως, να βλέπει. «Μην πεις τίποτα» είπα χωρίς να γυρίσω να τον κοιτάξω. «Δεν είχα σκοπό» είπε και άναψε τσιγάρο. Ύστερα σηκώθηκε και πήγε κι έφερε κι ένα τασάκι. Δεν του έδωσα σημασία… αν κι αυτό μάλλον δε γίνεται. «Πώς σου φαίνεται; Ρώτησα στο τέλος. «Όπως τα άλλα» είπε αδιάφορα. «Πώς να μου φαίνεται;» «Ναι» είπα, «μπορεί να μοιάζει. Αλλά είναι διαφορετικό». «Φυσικά και είναι διαφορετικό» έκανε πάντα απαθής, «εφόσον δεν το ελέγχεις». «Το ελέγχω» απάντησα προσπαθώντας να δείχνω σίγουρος. Εκείνος άπλωσε το χέρι του και κάτι έδειξε. «Αυτό» είπε στυφά, «τι χρώμα είναι;» «Δεν έχει σημασία» είπα αποφεύγοντας ν’ απαντήσω, «λίγο με απασχολεί αν είναι μαύρο ή άσπρο, παίζω με τις υφές, τις υφές και το φως». «Δεν έχει καθόλου καλό φως εδώ που δουλεύεις» έκανε. «Αν δε βλέπεις άνοιξε το παράθυρο» του είπα εγώ κι εκείνος πήγε και το άνοιξε. Ύστερα ξαναγύρισε και έριξε μια πιο σχολαστική ματιά. «Εδώ» είπε κι έδειξε πάλι, «αυτό το σημείο είναι εντελώς αδούλευτο». «Ούτε αυτό έχει σημασία» είπα κι έβαλα τα εργαλεία στην άκρη. «Ήρθες να μου χαλάσεις τη μέρα;» «Με ρώτησες πώς μου φαίνεται. Θες ή δε θες να σου λέω;» «Θέλω. Αλλά επί της ουσίας». Ο Pirandello έξυσε το κεφάλι του. Ύστερα έβγαλε τα γυαλιά του και τα καθάρισε. Μετά τα φόρεσε ξανά κι έσκυψε πάνω στον πίνακα. «Δηλαδή θες να πεις πως υπάρχει κάποια ουσία σ’ αυτόν τον πίνακα;» «Πάντα κάτι είναι εκεί. Και κάτι είναι πιο ουσιώδες από κάτι άλλο». «Κι αυτό πώς το ξεχωρίζει ένας αδαής;» «Με προσοχή. Με προσπάθεια. Με το να συγκεντρώσει το μυαλό του στον πίνακα». Τον ένιωσα να προσπαθεί να συγκεντρωθεί. Κρατούσε μέχρι και την ανάσα του. «Μπορείς ν’ αναπνέεις» του είπα, «δε χρειάζεται να σφίγγεσαι». «Τίποτα» είπε ο Pirandello. «Δεν πιάνω τίποτα». «Καλά» είπα βλέποντας την απελπισία του. «Μπορεί να μην έχει ακόμα κάτι να πει». «Δηλαδή δε φταίω εγώ. «Δεν είναι απαραίτητο, μπορεί ο συγκεκριμένος κώδικας να ‘ναι ακατάληπτος. Ή ακόμα και λάθος». «Δηλαδή να μην είναι καλός ο πίνακας;» «Ας πούμε πως μπορεί και να μην πέτυχε» Ο Pirandello ξεφύσησε και έκατσε ξανά στην καρέκλα του. «Χαίρομαι» είπε. «Ανακουφίστηκα». «Εγώ πάλι καθόλου» είπα. Και συνέχισα να δουλεύω.\nΑναρτήθηκε από PIRANDELLO στις 10:25 π.μ. Σύνδεσμοι σε αυτήν την ανάρτηση\nΗ "πρώτη" μέρα κι ο pirandello.\n«Για πού το ‘βαλες;» «Δε σου είπα ότι πιάνω δουλειά;» «Μου το ‘πες. Αλλά δεν περίμενα πως θα το έκανες εδώ και τώρα». «Όσο κάθομαι εδώ δε βγαίνει τίποτα. Και θέλω να τη βγάλω αυτή τη δουλειά… όσο είναι καιρός». «Τι εννοείς;» «Όλα παίζονται. Μπορεί να μπουκάρουν οι Τούρκοι, μπορεί να κάνουν ανακεφαλαίωση οι τράπεζες, μπορεί να πέσει ο ουρανός να μας πλακώσει, δεν ξέρεις τι γίνεται». «Ό,τι είναι να γίνει θα γίνει». «Αυτό λέω κι εγώ. Και εγώ τώρα πρέπει να κάνω αυτό. Μετά βλέπουμε». «Δε θα πάρεις χρώματα; Μ’ άδεια χέρια θα πας;» «Θα πάρω αυτά που χρειάζομαι». «Ένα κοπίδι. Ένα μέτρο και μια σπάτουλα. Αυτά;» «Αυτά. Για αρχή». «Εγώ πάντως προσφέρθηκα». «Το ξέρω, σ’ ευχαριστώ. Αλλά καλύτερα να πάω μόνος μου, δε θέλω παρέα». «Θα κατεβάσεις και τα σακάκια;» «Μπορεί. Πρέπει να βρω πρώτα ένα κλειδί». «Γαλλικό;» «Κανονικό, η πόρτα του εργαστηρίου είναι κλειδωμένη και έχασα το κλειδί». «Και πώς θα μπεις;» «Αν χρειαστεί θα φέρω κλειδαρά». «Θα διαρρήξεις δηλαδή το σπίτι σου;» «Έχω κλειδιά του σπιτιού, του εργαστηρίου δεν έχω. Είχα βλέπεις έμπνευση». «Θα έρθει κι ο φίλος σου; Αυτός που μου είπες πως θα σε βοηθήσει;» «Άλλη μέρα. Σήμερα θα πάω μόνος μου». «Είμαι πολύ περίεργος αν θα βγει τίποτα απ’ όλο αυτό». «Κι εγώ». «Δεν έχεις αγωνία;» «Κάποια αγωνία έχω. Αλλά άμα είμαι εκεί το ξεχνάω». «Θα κάνεις και τελάρα;» «Δεν ξέρω τι ακριβώς θα κάνω, ό,τι προκύψει». «Δεν είπες πως ενδιαφέρεται κάποια κοπέλα για το σπίτι;» «Αυτό είναι ανεξάρτητο». «Δε θα της πεις να το δει;» «Θα της πω. Όταν έρθει η ώρα». «Ναι… αλλά…» «Θα της πω. Σύντομα». «Κι αν το θέλει; Αν το αγοράσει;» «Αυτά παίρνουν χρόνο έτσι κι αλλιώς. Και άσε να το δει πρώτα, ύστερα το συζητάμε». «Φεύγεις;» «Ήρθε το αυτοκίνητο». «Καφέ πήρες; Τσιγάρα;» «Πήρα απ’ όλα. Έφυγα». «Αν θες τίποτα τηλεφώνησε». «Εντάξει. Αν χρειαστώ κάτι. Γεια». «Γεια. Εγώ εδώ θα ‘μαι…». «Ξέρω. Αν σε θέλω θα σου πω, γεια». «Πάντως εγώ θα καθόμουν ήσυχα - ήσυχα…».\nΟι "βλακείες" του pirandello\n«Πολλά δεν αντιμετωπίζονται, η βλακεία για παράδειγμα». «Ναι, σε ακούω» είπα, «συνέχισε». «Ε, αυτό». «Εντάξει, δεν το λες και σημαντικό» είπα. «Κακώς, είναι πρωτεύον». «Η βλακεία;» «Η βλακεία. Είναι σαν συντριπτικό κάταγμα, μπορεί να σε διαλύσει». «Μπορείς να την αγνοήσεις». «Θεωρητικά. Στην πράξη είναι αλλιώς». «Μιλάμε αόριστα και δε σε πιάνω». «Δε θέλω να γίνω συγκεκριμένος. Άλλωστε δεν είναι παρά μια γενική άποψη, μπορείς να την προσαρμόσεις όπου θες». «Δηλαδή γενικολογείς». «Μη μ’ εκνευρίζεις, καταλαβαίνεις πολύ καλά τι θέλω να πω, απλώς θέλω να παραμείνω ευγενής». «Ευγένεια θα ήταν αν το παράκαμπτες». «Ανοχή λέγεται αυτό, δεν είμαι υποχρεωμένος να την ανέχομαι». «Ναι, αλλά κι αυτός δεν είναι τρόπος». «Όταν σου συμβεί εσένα να ενεργήσεις εσύ όπως θες». «Είσαι εκνευρισμένος και την πληρώνω εγώ». «Δεν ήμουν εκνευρισμένος, εσύ με εκνεύρισες». «Κοίτα, αν θες να πεις κάτι πες το, εγώ δε σου φταίω». «Φταις γιατί κάνεις ότι δεν καταλαβαίνεις». «Καταλαβαίνω αλλά διαφωνώ με τον τρόπο». «Δε θέλω να επεκταθώ». «Αν δε θέλεις να επεκταθείς γιατί μου τα υπαγορεύεις όλα αυτά;» «Γιατί έχω κι εγώ αδυναμίες σαν άνθρωπος, σε κάποιον πρέπει κι εγώ να τα πω». «Εντάξει, λέγε εσύ κι εγώ γράφω, δε χρειάζεται να πληρώνω τη νύφη». «Ποιος μίλησε για νύφη;» «Λόγου χάρη». «Παραποιείς αυτά που λέω». «Εγώ; Γιατί δε λες ότι δεν ξέρεις πώς να το αντιμετωπίσεις;» «Προσπαθώ. Αλλά είναι πάνω απ’ τις δυνατότητές μου». «Τόση ώρα χαμένη για μια βλακεία». «Αυτό εννοώ. Γι’ αυτό εκνευρίζομαι, γιατί αισθάνομαι πως χάνω τον χρόνο μου». «Δεν το αισθάνεσαι, τον χάνεις». «Ακριβώς». «Θες να πάμε μια βόλτα;» «Όχι, μου ‘ρχεται και μου ξανάρχεται αυτή η βλακεία και μου ανάβουν τα λαμπάκια». «Αν πάμε μια βόλτα θα σου περάσει». «Δε θέλω να πάω βόλτα, θέλω να λύσω αυτό το ζήτημα». «Ναι, αλλά έτσι δεν το λύνεις, το διαιωνίζεις». «Σωστά. Μερικές φορές λες σωστά πράγματα». «Ξέρεις, η βλακεία μπορεί να είναι διαφορετικό μήκος κύματος, άλλη συχνότητα». «Δεν είναι μήκος κύματος, είναι παράσιτα». «Δεν είμαι ειδικός αλλά και τα παράσιτα πρέπει να είναι συχνότητα». «Ξέρεις, καλύτερα να σταματήσουμε εδώ την κουβέντα γιατί αν συνεχίσουμε θα πέσουμε στη λούμπα και θα λέμε βλακείες». «Συμφωνώ. Αλλά δε θα ήμασταν και εκτός θέματος». «Βλακείες».\nΑναρτήθηκε από PIRANDELLO στις 12:44 μ.μ. Σύνδεσμοι σε αυτήν την ανάρτηση\nΤο tweed του pirandello\n«Μου τα ‘χεις ξαναπεί αυτά, όλο λόγια είσαι». «Ναι, εδώ που τα λέμε δεν έχεις άδικο. Μόνο που αυτή τη φορά υπάρχουν κάποιες συνιστώσες… ίσως το πλήρωμα του χρόνου… ξέρεις». «Και θα δουλεύεις κι εδώ κι εκεί;» «Κάπως έτσι. Θα κάνω δηλαδή εκεί κάποια κομμάτια που δε μπορώ να τα κάνω εδώ». «Και τέρμα δηλαδή τα γραψίματα; Αυτό ήταν;» «Αυτό θα ‘ναι για κάποιο διάστημα. Ύστερα βλέπουμε». «Τον είδες τον χώρο; Εννοώ αν σου τον περιέγραψε κάποιος». «Έχω κάποιες πληροφορίες, όχι σπουδαία πράγματα… είναι μεγάλος… αρκετός». «Και αν σου πουν όχι;» «Γιατί βάζεις μπροστά το τι θα γίνει αν δεν γίνει; Είσαι μια σκέτη άρνηση, το ξέρεις;» «Πρέπει να είσαι προετοιμασμένος για οτιδήποτε». «Αν δε γίνει εκεί θα γίνει αλλού, δε με νοιάζει. Τώρα είμαι σε μια φάση που θέλω να δείξω προς τα έξω μερικά πράγματα». «Και πέρσι τα ίδια έλεγες». «Δεν είναι το ίδιο. Και αν θες είμαι πιο ήρεμος, δεν είμαι όπως πέρσι». «Έχεις αποφασίσει ποια έργα θα δείξεις;» «Θα εξαρτηθεί απ’ τον χώρο φαντάζομαι. Αλλά έχω μάλλον περισσότερα απ’ όσα χρειάζονται». «Γιατί θες να κάνεις κι άλλα τότε;» «Γιατί δε θέλω η έκθεση ν’ αφορά μόνο το παρελθόν, μ’ ενδιαφέρει περισσότερο το μέλλον». «Πάντως η κρίση παραμένει. Και θα παραμείνει μέχρι να φύγουμε όλοι μας. Στο λέω μήπως δεν το έχεις υπόψη σου». «Το ‘χω, ευχαριστώ… με τον καλό λόγο πάντα». «Α, και κάτι άλλο, εγώ δε θα μπορώ να ‘ρθω». «Δεν πειράζει. Θα ‘ναι σαν να ‘σαι εκεί». «Μπορώ να βοηθήσω σε κάτι;» «Εσύ; Πώς;» «Να φτιάχνω καφέδες ας πούμε, να κουβαλάω τελάρα, οτιδήποτε». «Δε χρειάζεται. Μπορείς όμως να ‘ρθεις και να κάθεσαι να χαζεύεις». «Ίσως μπορώ ν’ ασχοληθώ με τον κατάλογο. Ή να σε πηγαινοφέρνω με το αυτοκίνητο». «Κανονίστηκε και το αυτοκίνητο. Εσύ μπορείς να ‘ρχεσαι όποτε θες. Πραγματικά δε χρειάζομαι τίποτα». «Εντάξει τότε, θα ‘ρχομαι για παρέα». «Ακριβώς αυτό, για παρέα, δε μπορούσες να σκεφτείς τίποτα καλύτερο». «Πότε αρχίζουμε;» ρώτησε ύστερα. «Την Τρίτη έχω ένα ραντεβού» είπα, «ας πούμε Τετάρτη». «Ωραία» είπε. «Πάω να δω τι θα βάλω». «Τι πάει να πει τι θα βάλεις; Δε θα πάμε σε δεξίωση». «Καλά, θα βάλω εκδρομικά… εκείνο το γκρι tweed».\nΑναρτήθηκε από PIRANDELLO στις 9:24 π.μ. Σύνδεσμοι σε αυτήν την ανάρτηση


Τετάρτη, 20 Δεκεμβρίου 2017 / Δημοσιεύθηκε Νερό\nΘηριώδη κύματα, αδρεναλίνη και μια σανίδα είναι αρκετά για να ζήσετε την απόλυτη σερφ εμπειρία. Η Τήνος με την κυματώδη και ανεμοδαρμένη Κολυμπήθρα της «τάζει» σε κάθε επίδοξο και επαγγελματία σέρφερ δυνατές μάχες με τα κύματα. Το Tinos-about έψαξε και βρήκε 2 τυπάκια κολλημένα με το σερφ αλλά και την Κολυμπήθρα.\nΟ Μπάμπης Σαββάκης και η πρωταθλήτρια Έφη Βρακά μας μιλούν για τη ζωή τους που είναι συνώνυμη του εν λόγω σπορ καθώς, την ελευθερία που τους προσφέρει και τους μύθους γύρω από αυτό.\nΕκεί όπου οι Έλληνες σέρφερ λαμβάνουν το «βάπτισμα» του πυρός… Μια παραλία, ένα καλά κρυμμένο μυστικό που το γνωρίζουν μόνο όσοι ασχολούνται με το άθλημα. Ήδη από το 1998, η Κολυμπήθρα αποτελεί πόλο έλξης για κάθε εκκολαπτόμενο ή πιο προχωρημένο σέρφερ. Εκτεθειμένη στους βόρειους ανέμους, στην αμμουδιά της Μεγάλης Άμμου (η παραλία χωρίζεται στη Μικρή & Μεγάλη Άμμο) δημιουργούνται τόσο μεγάλα κύματα στα οποία κανένας surfista δεν μπορεί να αντισταθεί. Αυτό που κάνει την παραλία τόσο ξεχωριστή είναι το γεγονός ότι το καλοκαίρι, όταν έχει βοριά στο Αιγαίο, διαμορφώνει τέτοια κύματα που σε κάνουν να πιστεύεις πως βρίσκεσαι κάπου στον Ειρηνικό. Στην Κολυμπήθρα λειτουργεί επίσης από το 2010 και η πρώτη επίσημη σχολή σερφ στις Κυκλάδες η οποία εκτός από την εκπαίδευση των ενδιαφερόμενων, ασχολείται και με τη γενικότερη φροντίδα της παραλίας. Κατά γενική ομολογία, το σερφ δεν είναι ένα απλό –για πολλούς επικίνδυνο- άθλημα, είναι κουλτούρα και τρόπος ζωής. Οι σέρφερ έχουν συντονίσει τη δική τους μικροκοινωνία έχοντας αναπτύξει τη δική τους κοσμοθεωρία. Λένε πως αν το συγκεκριμένο άθλημα καταφέρει και σε κερδίζει, από εκείνη τη στιγμή θα επιδρά στον τρόπο που σκέφτεσαι και ενεργείς για πάντα πως είναι σαν μικρόβιο που εισβάλει μέσα σου για τα καλά. Όλα πια γυρίζουν γύρω από το σερφ.\nΓιατί σερφ; Τι απαντάς σε εκείνους που το θεωρούν «αντρική υπόθεση» και επικίνδυνο σπορ; Πώς προέκυψε αυτός ο «έρωτας» μεταξύ σας;\nΚάθε παιδί έχει όνειρα που μεγαλώνοντας θέλει να τα πραγματοποιήσει. Το όνειρο της Έφης ήταν να δαμάζει τα κύματα, χωρίς την αίσθηση του φόβου και του περιορισμού. Στα 11 μου χρόνια κατά τη διάρκεια των καλοκαιρινών οικογενειακών διακοπών, συνάντησα κύματα σε μια παραλία της Ικαρίας και ένιωσα μέσα μου ακαριαία την επιθυμία να γευτώ την άγρια όψη της θάλασσας. Στα 15 μου δόθηκε η ευκαιρία να ασχοληθώ ουσιαστικά με το surf. Δεν θεώρησα καμία στιγμή πως εάν ήμουν άνδρας θα τα κατάφερνα καλύτερα. Δεν είναι το φύλο ενός ανθρώπου που τον καθιστά ικανό να πραγματοποιήσει το όνειρο του, αλλά το πάθος που έχει για αυτό.\nΌταν ακούμε τη λέξη σερφ, στο μυαλό έρχονται λέξεις όπως Καλιφόρνια και Baywatch. Οι ελληνικές θάλασσες προσφέρουν όσα απαιτεί η προπόνηση μιας πρωταθλήτριας;\nΌντως τα μεγάλα και ποιοτικά κύματα βρίσκονται στις παραλίες αυτών των ωκεανών. Η προπόνηση μου στην Ελλάδα δεν με καλύπτει για την προετοιμασία. Οι αγώνες που συμμετέχω απαιτούν περισσότερη εμπειρία γιατί συναγωνίζομαι με αθλητές που προπονούνται καθημερινά στους ωκεανούς, για αυτό το λόγο επιλέγω να ταξιδεύω στο εξωτερικό.\nΤο συγκεκριμένο άθλημα είναι συνυφασμένο με υπέρογκες δόσεις αδρεναλίνης. Έχει τύχει ποτέ, κατά την αναζήτηση αυτής της αδρεναλίνης, να αισθανθείς τον απόλυτο φόβο;\nΕίναι αρκετές οι φορές που έχω νοιώσει φόβο μέσα στη θάλασσα, δύο από αυτές έχουν παραμείνει στη μνήμη μου. Την πρώτη φορά βρισκόμουν σε ένα τροπικό νησί και κατά τη διάρκεια της προπόνησης είδα δύο πτερύγια να κάνουν βόλτες γύρω μου. Μέχρι να αντιληφθώ ότι ήταν γιγάντιο σαλάχι και όχι καρχαρίας έχασα 10 χρόνια από τη ζωή μου. Η δεύτερη και πιο πρόσφατη ήταν σε ένα ταξίδι μου στην Πορτογαλία όταν συνάντησα ένα από τα μεγαλύτερα θαλάσσια συστήματα όπου τα κύματα σου έδιναν την αίσθηση ότι θα καταβροχθίσουν την πόλη.\nΠοια η πιο δυνατή σου εμπειρία αντιμέτωπη με τα κύματα;\nΗ πιο δυνατή μου εμπειρία ήταν τον Σεπτέμβριο του 2013 σε ένα πρωτάθλημα surf στις Φιλιππίνες. Ήταν η πρώτη φορά που λάμβανα μέρος σε αγώνες, ήμουν πάρα πολύ ενθουσιασμένη καθώς και ξαφνιασμένη από τη διαφορετική ποιότητα του κύματος σε σχέση με άλλους ωκεανούς. Το κύμα ξεπερνούσε τα 5 μέτρα ήταν βαρύ, έκλινε απότομα και ο κοραλλιογενής βυθός της θάλασσας απείχε μισό μετρό από την επιφάνεια. Η παραπάνω μορφολογία εμπεριέχει κινδύνους τραυματισμού.\nΠοια η top παραλία για σερφ, τόσο στην Ελλάδα όσο και το εξωτερικό;\nΑνάλογα με την εποχή που βρισκόμαστε υπάρχουν θάλασσες στις οποίες ευνοείται η δημιουργία κυμάτων. Στην Ελλάδα το χειμώνα σερφάρουμε στη δυτική πλευρά της χώρας, και το καλοκαίρι στα νησιά του Αιγαίου. Η αγαπημένη μου παραλία είναι ο Λαγκούβαρδος της Πελοποννήσου. Όσο για το εξωτερικό, δεν θα ξεχάσω το δεξί point break στο Μάλιμπου της Καλιφόρνια με όνομα Point Dume.\nΑσχολείσαι επίσης επαγγελματικά με το μόντελινγκ, ένα χώρο σχετικά κοσμοπολίτικο. Πόσο εύκολο είναι να συνδυάζεις αυτόν το χώρο με εκείνο του σερφ που αναμφίβολα είναι πιο «χύμα»; Θα μπορούσες να διαλέξεις ανάμεσα στα δύο;\nΠάντοτε έχω προτεραιότητα την προπόνηση και τις ώρες μου στο νερό. Με το μόντελινγκ ασχολούμαι όταν δεν υπάρχουν κύματα. Μου αρέσει αυτός ο χώρος άλλα θεωρώ ότι δεν μου ταιριάζει ιδιαίτερα. Όσο περνάνε τα χρόνια αντιλαμβάνομαι ότι δεν μπορείς να συνδυάζεις και τα δύο, «δεν γίνεται να είσαι και χύμα και πριγκηπέσσα».\nΗ Τήνος με την Κολυμπήθρα της συνιστά αγαπημένο σου προορισμό για να εξασκείσαι. Τι το ξεχωριστό έχεις βρει εκεί;\nΗ Τήνος είναι το αγαπημένο μου νησί στην Ελλάδα. Η Κολυμπήθρα με βοήθα πολύ στην εξάσκηση μου, αλλά αυτό που αγαπώ περισσότερο είναι το οικείο κλήμα που επικρατεί στην παραλία λόγω της σχολής Tinos Surf Lessons.\nΠοιο είναι το πράγμα που σου έρχεται στο μυαλό στο άκουσμα της λέξης «Τήνος»;\nΗ Τήνος είναι ένα ευλογημένο νησί. Το πρώτο πράγμα που κάνω όταν κατέβω από το καράβι είναι να προσκυνήσω την Παναγία. Ο πολύπλευρος χαρακτήρας του νησιού με ικανοποιεί στις διακοπές μου αφού συνδυάζει αθλητισμό, κουλτούρα, διασκέδαση.\nΠοιο είναι το αγαπημένο σου σημείο στο νησί;\nΕίναι το νησί του Αιγαίου με τα πιο όμορφα χωριά Λατρεύω την απερίγραπτη πανοραμική θέα της Καρδιανής και τα υπέροχα σοκάκια της Αγάπης.\nΤο καλοκαίρι του 2014 πού θα σε βρει να δαμάζεις τα κύματα;\nΤο 2014 θα είναι μια χρονιά με πολλούς αγώνες στο εξωτερικό. Δεν θα ξεχάσω όμως να επισκεφτώ την αγαπημένη Τήνο.\nΓιατί κάποιος να ασχοληθεί με το σερφ; Τι σε κέρδισε στο συγκεκριμένο σπορ;\nΟ κυριότερος λόγος που θα πρέπει κάποιος να ασχοληθεί με το σερφ είναι η αίσθηση ελευθερίας που σου δίνει. Εγώ τουλάχιστον δεν έχω αισθανθεί έτσι με κανένα άλλο θαλάσσιο σπορ! Αν δοκιμάσεις μια φορά, δύσκολα θα πεις πως δεν θέλεις να ξανακάνεις. Πρόκειται για ένα σπορ άκρως εθιστικό και μάλιστα σε πολύ μεγάλο βαθμό! Όποιος ασχολείται με το σερφ, μαθαίνει να\nοργανώνει τη ζωή του γύρω από αυτό. Το άθλημα αυτό σε κερδίζει αμέσως. Σε συνδυασμό με την άμεση επαφή με το νερό, με τις χαλαρωτικές του ιδιότητες, το σερφ γίνεται μια εμπειρία έντονη και ταυτόχρονα τελείως χαλαρωτική!\nΣερφ στην Τήνο. Εμπειρία ζωής; Τι είναι αυτό που κάνει την Κολυμπήθρα τη Μέκκα των σέρφερ;\nΠάντα μια επίσκεψη στο νησί είναι ξεχωριστή. Άμα κιόλας συνδέεται με το σερφ τότε σίγουρα γίνεται μια εμπειρία ζωής.Ο προσανατολισμός όλου του κόλπου που καταλήγει στην παραλία της Κολυμπήθρας είναι αυτό που έχει κάνει αυτήν την παραλία τόσο γνωστή στη μικρή κοινωνία των σερφερς. Κοιτάει ακριβώς εκεί από που φυσάει το καλοκαιρινό μελτέμι και σε συνδυασμό με τη μορφολογία του βυθού, δημιουργεί τον ιδανικό –για εμάς- κυματισμό!\nΗ Τήνος συνιστά κοινό μυστικό όσων ασχολούνται με το άθλημα. Ωστόσο, ο μέσος τουρίστας που πιθανόν θέλει να ασχοληθεί με το σερφ, δεν γνωρίζει πως το νησί ενδείκνυται για κάτι τέτοιο. Ποιοι οι λόγοι που αυτό το πρόσωπο του νησιού μένει κρυφό στο ευρύ κοινό;\nΤο γεγονός ότι το νησί ενδείκνυται για τέτοιου είδους αθλήματα είναι κάτι καινούριο. Θα χρειαστεί αρκετός καιρός για να μπορέσει να γίνει γνωστό στο ευρύ κοινό. Αλλά δεν είναι μόνο αυτό που δεν γνωρίζει ο κόσμος. Δυστυχώς, πολύ λίγοι είναι αυτοί που ξέρουν τις ομορφιές του νησιού, που έχουν περπατήσει στα πανέμορφα χωριά, έχουν δει τις παραλίες ή έχουν επισκεφτεί κάποιο από τα μουσεία του.\nΠες μου τους 5 top προορισμούς σου για σερφ.\nΟ πρώτος είναι αυτός που είναι κάτω από το σπίτι μου στη Βουλιαγμένη. Μετά έρχονται οι Μαλδίβες, τα Κανάρια νησιά, η Πορτογαλία και οπωσδήποτε η Τήνος!\nΓια τον περισσότερο κόσμο, η Τήνος είναι συνώνυμη της Παναγίας και των υπόλοιπων θρησκευτικών δραστηριοτήτων. Η δική σου Τήνος διαφέρει;\nΗ δικιά μου Τήνος διαφέρει πολύ. Η δικιά μου η Τήνος είναι οι βόλτες στα στενά των χωριών, οι παραλίες, τα ταβερνάκια με τις παρέες και τα γέλια που κάνουμε. Γενικά οι απίστευτες εικόνες που υπάρχουν παντού σε αυτό το νησί.\nΤι θα έλεγες σε κάποιον που σκέφτεται να έρθει στην Τήνο για διακοπές αλλά διστάζει;\nΑυτό που θα έλεγα είναι να ξεπεράσει την πρώτη εντύπωση που έχει, δηλαδή την εικόνα της Χώρας, και να τολμήσει να έρθει έστω για μια φορά. Δεν νομζω ότι υπάρχει άνθρωπος που θα επισκεφτεί το νησί και δεν θα γίνει θαμώνας του για την υπόλοιπη ζωή του!


ΚΑΤΑ ΜΕΤΩΠΟΝ: Της ΕΟΚΑ μας οι ΗΡΩΕΣ\nΤης ΕΟΚΑ μας οι ΗΡΩΕΣ\nΤης ΕΟΚΑ μας οι ΗΡΩΕΣ:\nΑνδρέας Ζάκος, Χαρίλαος Μιχαήλ\nκαι Ιάκωβος Πατάτσος\nΣαν σήμερα, στις 9 Αυγούστου 1956, τρεις ήρωες της ΕΟΚΑ οδηγήθηκαν στην αγχόνη από τους Βρετανούς αποικιοκράτες. Ο 23χρονος Ανδρέας Ζάκος από τη Λεύκα, ο 22χρονος Ιάκωβος Πατάτσος από τη Λευκωσία και ο 23χρονος Χαρίλαος Μιχαήλ από τη Γαληνή.\nΟ Ανδρέας Ζάκος και ο Χαρίλαος Μιχαήλ έπεσαν στα χέρια των Βρετανών τον Δεκέμβριο του 1955, στη διάρκεια ενέδρας που είχε στήσει η ΕΟΚΑ στο Μερσινάκι. Στο ίδιο σημείο σκοτώθηκε ο ήρωας της οργάνωσης, Χαράλαμπος Μούσκος. Η δήλωση του Χαρίλαου Μιχαήλ μετά την ετυμηγορία του δικαστηρίου προς τον δικηγόρο του, έμεινε στην ιστορία: «Είχα το φόβο, κύριε Μαρκίδη, μήπως ο δικαστής μού χάριζε τη ζωή επειδή είμαι νεαρός. Πώς θα αντίκριζα τότε τον Ζάκο;».\nΟ Ιάκωβος Πατάτσος, συνελήφθη μετά από την απόπειρα εκτέλεσης κάποιου αστυνομικού, συνεργάτη των Βρετανών. Ο Τουρκοκύπριος που αποπειράθηκε αρχικά να τον συλλάβει, έπεσε νεκρός από τα πυρά συναγωνιστή του, τον οποίο ο Ιάκωβος δεν πρόδωσε ποτέ, με αποτέλεσμα να καταδικαστεί εκείνος σε θάνατο. Στις φυλακές, ο Ιάκωβος δίδασκε σε συγκρατούμενούς του, την Αγία Γραφή.\nΣτο τελευταίο του γράμμα προς τον αδελφό του, ο Ανδρέας Ζάκος γράφει: «Αγαπητέ αδελφέ, όταν θα πάρεις το γράμμα μου αυτό θα έχω φύγει για πάντα. Υπάρχει κανείς που θα μείνει; Η ώρα του θανάτου πλησιάζει, μα στην ψυχή μας φωλιάζει η ηρεμία. Τη στιγμή αυτή ακούμε την ηρωϊκή συμφωνία του Μπετόβεν... Νομίζω όμως ότι μόνο με την εκτέλεση θα μπορέσω να μείνω πάντα νέος κι αθάνατος...».


Σε αναβρασμό το Ιράκ: Οχτώ νεκροί και δεκάδες τραυματίες στις σημερινές αντικυβερνητικές διαδηλώσεις | LiFO\nΣε αναβρασμό το Ιράκ: Οχτώ νεκροί και δεκάδες τραυματίες στις σημερινές αντικυβερνητικές διαδηλώσεις\nΟκτώ άνθρωποι έχασαν την ζωή τους σήμερα κατά τις αντικυβερνητικές κινητοποιήσεις στο Ιράκ\n26.10.2019 | 21:49\nΟκτώ άνθρωποι σκοτώθηκαν και δεκάδες τραυματίστηκαν σήμερα στο Ιράκ, καθώς διαδηλωτές και δυνάμεις ασφαλείας συγκρούστηκαν δεύτερη ημέρα των κινητοποιήσεων κατά της κυβέρνησης του πρωθυπουργού Αντέλ Αμπντούλ Μάχντι.\nΟ αριθμός των νεκρών και τον τραυματιών έγινε γνωστός από αστυνομικές και νοσοκομειακές πηγές. Σύμφωνα με ανακοίνωση της κυβερνητικής επιτροπής Ανθρωπίνων Δικαιωμάτων, τουλάχιστον 63 άνθρωποι έχουν σκοτωθεί στο Ιράκ τις τελευταίες 48 ώρες, στις αντικυβερνητικές διαδηλώσεις που αμαυρώθηκαν από βίαια επεισόδια στη Βαγδάτη και στο νότιο τμήμα της χώρας. Όπως ανέφερε η επιτροπή, η πλειονότητα των ανθρώπων που έχασαν τη ζωή τους βρίσκεται στις επαρχίες Μαϊσάν και Ζι Καρ (νότια), όπου διαδηλωτές επιτέθηκαν ή πυρπόλησαν τις έδρες κομμάτων, αξιωματούχων και ενόπλων οργανώσεων.\nΤα νέα επεισόδια βίας σημειώθηκαν μετά τη χθεσινή αναταραχή, καθώς οι διαδηλωτές εκφράζουν την αγανάκτησή τους για τις πολιτικές ελίτ, που, όπως υποστηρίζουν, έχουν αποτύχει να βελτιώσουν τις ζωές τους έπειτα από χρόνια πολέμου και οικονομικών δυσκολιών. Στη Βαγδάτη, οι αστυνομικοί έκαναν χρήση δακρυγόνων στην προσπάθειά τους να διαλύσουν τα πλήθη των διαδηλωτών στην πλατεία Ταχρίρ. Τέσσερις άνθρωποι σκοτώθηκαν, αφού τους χτύπησαν δακρυγόνα στο κεφάλι, αναφέρουν οι πηγές της αστυνομίας και των νοσοκομείων. Δύο άνθρωποι νοσηλεύονται σε κρίσιμη κατάσταση με παρόμοια τραύματα.\nΆλλοι τέσσερις διαδηλωτές έχασαν τη ζωή τους και 17 τραυματίστηκαν στο χάος που προκλήθηκε στην πόλη Νασιρίγια, στο νότιο τμήμα της χώρας, όπου οι διαδηλωτές βγήκαν κατά χιλιάδες στους δρόμους αψηφώντας την ισχυρή παρουσία των αστυνομικών δυνάμεων. Τα επεισόδια ξέσπασαν όταν μια ομάδα διαδηλωτών απομακρύνθηκε από τους χιλιάδες ανθρώπους που είχαν συγκεντρωθεί στο κέντρο της Νασιρίγια, προκειμένου να εφορμήσει εναντίον της οικίας ενός αξιωματούχου, λέει αστυνομία. Οι φρουροί του άνοιξαν πυρ, αφού οι διαδηλωτές πυρπόλησαν το κτίριο.\nΜε πληροφορίες ΑΠΕ-ΜΠΕ/Reuters/AFP/dpa\nΗ έκδοση του ημερολογίου Pirelli έχει σταματήσει στο παρελθόν, το 1967 και στη συνέχεια από το 1975 έως το 1983.


Nelson Bay BnB - Home 1 | Nelson Bay Bed and Breakfast\nNelson Bay BnB - Home 1Εμφάνιση όλων των δωματίων\nΜέγεθος Δωματίου 25 τ.μ.This air-conditioned room features a private balcony with lovely garden views, as well as flat-screen satellite TV. Please note that the maximum capacity is 2 guests, including children.Δωρεάν WiFi!\nQueen Δωμάτιο με Τζακούζι\nΜέγεθος Δωματίου 25 τ.μ.This air-conditioned room features a hot tub, a private balcony with lovely garden views, as well as flat-screen satellite TV and a DVD player. Please note that the maximum capacity is 2 guests, including children.Δωρεάν WiFi!\nQueen Δωμάτιο με μπανιέρα σπα\nΜέγεθος Δωματίου 22 τ.μ.This air-conditioned room features a double sunken spa bath, a private balcony with lovely hill views, as well as flat-screen satellite TV and a DVD player. Please note that the maximum capacity is 2 guests, including children.Δωρεάν WiFi!


Στο ρετιρέ οι Σταρς - Onsports.gr\nΓιάννης Ασκούνης\t25 Μαρτίου 2012, 00:10\nΣτο ρετιρέ οι Σταρς\nΜε δύο γκολ του Jamie Benn, οι Ντάλας Σταρς επικράτησαν των Κάλγκαρι Φλέιμς με 4-1 και επανέκτησαν την πρώτη θέση της Pacific.\nΈξι ομάδες διεκδικούν τρεις θέσεις που οδηγούν στα play off και έχουν συνολική απόσταση τεσσάρων βαθμών. Αυτή περιγράφεται από τους 87 που έχουν πλέον οι Σταρς και από τους 83 που έμειναν οι «φλόγες».\nΠέρα από τον Benn που συμπλήρωσε 24 γκολ με τα 1-0 και 3-1, ο Michael Ryder διαμόρφωσε το 2-0 στο 7:17 της πρώτης περιόδου και ο Brenden Morrow το 4-1 σε ανυπεράσπιστη εστία. Ο Kari Lehtonen έκανε 35 αποκρούσεις και νικήθηκε αποκλειστικά από τον Michael Cammalleri στα μέσα του πρώτου 20λεπτου.\nΟι Φλέιμς είχαν χάσει τα τρία τελευταία τους παιχνίδια μετά το 60λεπτο και πλέον απέχουν τρεις βαθμούς από την προνομιούχα οκτάδα της δυτικής περιφέρειας του NHL. Από την πλευρά τους, τα «αστέρια» είναι έναν βαθμό μπροστά από τους Λος Άντζελες Κινγκς και Φίνιξ Κογιότες στην «κούρσα» της Pacific.


Τι μέτρα θα ισχύσουν Μεγάλο Σάββατο και Κυριακή του Πάσχα - Τα πιθανά σενάρια | Libre\nΤι μέτρα θα…\nΤι μέτρα θα ισχύσουν Μεγάλο Σάββατο και Κυριακή του Πάσχα – Τα πιθανά σενάρια\nΕνόψει του κρίσιμου τριημέρου του Πάσχα η κυβέρνηση εξετάζει όλα τα πιθανά σενάρια για λήψη μέτρων που θα εμποδίζουν τις άσκοπες μετακινήσεις για να αποφευχθεί η διασπορά του κοροναϊού.\nΟι κρίσιμες ώρες υπολογίζονται από τη Μεγάλη Παρασκευή στις 2μμ έως και την Κυριακή του Πάσχα στις 6μμ.\nΣύμφωνα με το κεντρικό δελτίο ειδήσεων του ΣΚΑΪ, το σενάριο για καθολικό «χειρόφρενο» σε περίπτωση που τεθεί σε λειτουργία θα ισχύσει από το απόγευμα του Μεγάλου Σαββάτου έως και την Τρίτη του Πάσχα. Θα υπάρξει καθολική απαγόρευση κίνησης των Ι.Χ. χωρίς αιτιολογία.\nΈνα δεύτερο σενάριο το οποίο προστίθεται στο πρώτο και είναι ακόμη πιο αυστηρό αφορά την απαγόρευση κίνησης των ΜΜΜ από το απόγευμα του Μεγάλου Σαββάτου έως και την Τρίτη του Πάσχα.\nΈνα τρίτο και λιγότερο αυστηρό σενάριο, ως εναλλακτικό του δεύτερου, είναι η απαγόρευση κυκλοφορίας των ταξί από το απόγευμα του Μεγάλου Σαββάτου έως και την Τρίτη του Πάσχα.\nΤα μέτρα αυτά είναι ακόμα προς εξέταση.\nΤο σχέδιο “εξοχικό”\nΤο συγκεκριμένο μέτρο αφορά τις μαζικές μετακινήσεις προς εξοχικά, σπίτια φίλων και συγγενών, την Κυριακή του Πάσχα.\nΓια το λόγο αυτό θα στηθούν αστυνομικά μπλόκα σε οδικούς κόμβους, όπως στη Λεωφόρο Μαραθώνος, τη Λεωφόρο Μαρκοπούλου, τη Μεσογείων, τη Βάρης-Κορωπίου, την Αθηνών-Σουνίου, την Λεωφόρο Πεντέλης και την Εθνική Οδό Αθηνών-Κορίνθου και Αθηνών-Λαμίας.\nΣχετικά με την Αττική Οδό, θα υπάρχουν μπλόκα στις εξόδους για να υπάρχει και το περιθώριο αναστροφής των οχημάτων.\nΤο σχέδιο για το τριήμερο περιλαμβάνει:\nΠεριπολίες σε ναούς για αποτροπή περιφοράς Επιταφίου.\nΠεριπολίες σε ναούς για αποτροπή αφής του Αγίου Φωτός.\nΤο μεσημέρι της Κυριακής θα εντατικοποιηθούν οι έλεγχοι και θα υπάρχουν μπλόκα για αποτροπή μετακινήσεων σε συγγενικά και φιλικά σπίτια.\nΠεριπολίες-πτήσεις ελικοπτέρων και drones για εντοπισμό συναθροίσεων.\nΣυστάσεις με τηλεβόα και δια ζώσης και πρόστιμα.\nTags: κοροναιος κυκλοφορια ΠΑΣΧΑ


Κατασκευαστές: MaxellMedia CenterMemorexOMEGA Καθαρισμός\nCD Φακελάκι με παράθυρο Μπλε 50τεμ.\n• Κωδικός Κατασκευαστή: CDF50\n• Καταστήματος: Media Center / 011676\n• Κατηγορία: Φακελάκι\nCD Ζελατίνες Νάυλον 100τεμ.\n• Καταστήματος: Media Center / 001325\nCD Φακελάκι με παράθυρο 100τεμ.\n• Κωδικός Κατασκευαστή: CDFW100\n• Καταστήματος: Media Center / 000925\n• Χρώμα: Λευκή\n1,77 € +24% φπα\nDVD Σελατίνα Νάυλον 100τεμ.\n• Καταστήματος: Media Center / 003119\n2,02 € +24% φπα\nCD Φακελάκι χωρίς παράθυρο 100τεμ.\n• Κωδικός Κατασκευαστή: CDF100\n• Καταστήματος: Media Center / 000947\nCD Φακελάκι χρωματιστό με παράθυρο 50τεμ.\n• Κωδικός Κατασκευαστή: cdfc100\n• Καταστήματος: Media Center / 000859\n• Χρώμα: Color\nCASE NAYLON Semiclear Pack100\n• Κωδικός Κατασκευαστή: naylon2\n• Καταστήματος: Media Center / 001057\nCD Φακελάκι Νάυλον 100τεμ.\n• Κωδικός Κατασκευαστή: cdfn100\n• Καταστήματος: Media Center / 000856\nCD Ζελατίνες Νάυλον Με Αυτοκολητο 100τεμ.\n• Κωδικός Κατασκευαστή: ZS\n• Καταστήματος: Media Center / 005008\nMini CD Φακελλάκι με παράθυρο 100τεμ.\n• Καταστήματος: Media Center / 002514


Συνάντηση των βουλευτών του ΣΥΡΙΖΑ με εργαζόμενους των ΚΔΑΠ Καρδίτσας\nΣυνάντηση των βουλευτών του ΣΥΡΙΖΑ με τους εργαζόμενους των ΚΔΑΠ Καρδίτσας\nΗ κυρία Χρυσούλα Κατσαβριά - Σιωροπούλου, βουλευτής Καρδίτσας του ΣΥΡΙΖΑ, παρεβρέθηκε στη συνάντηση της αντιπροσωπείας εργαζομένων στα ΚΔΑΠ (Κέντρα Δημιουργικής Απασχόλησης Παιδιών) με τους βουλευτές του ΣΥΡΙΖΑ, Σπ. Λάππα και Ν. Μιχαλάκη στα γραφεία του ΣΥΡΙΖΑ και εκδόθηκε το ακόλουθο Δελτίο Τύπου.\nΑντιπροσωπεία εργαζομένων στα ΚΔΑΠ (Κέντρα Δημιουργικής Απασχόλησης Παιδιών) επισκέφτηκαν τους τρεις βουλευτές, Χρ. Κατσαβριά –Σιωροπούλου, Σπ. Λάππα και Ν. Μιχαλάκη στα γραφεία του ΣΥΡΙΖΑ. Η επίσκεψη πραγματοποιήθηκε προκειμένου οι εργαζόμενοι να ενημερώσουν τους βουλευτές σχετικά με τα προβλήματά τους και τις προτάσεις του κλάδου τους καταθέτοντας σχετικό υπόμνημα του πανελλήνιου συλλόγου τους(ΠΑΣΕΚΔΑΠ), αλλά και για να ζητήσουν την παρέμβασή τους για την επίλυση προβλήματος σχετικά με την καταβολή των δεδουλευμένων τους που προέκυψε μετά από τυπική παράλειψη των υπηρεσιών του δήμου για την έγκαιρη μέχρι 31-12-2014 ανανέωση των συμβάσεων τους. Σχετικά με το τελευταίο οι βουλευτές δεσμεύτηκαν να αναλάβουν νομοθετική πρωτοβουλία καταθέτοντας σχετική τροπολογία που θα επιλύσει άμεσα το θέμα.\nΓΡΑΦΕΙΟ ΤΥΠΟΥ ΤΟΥ ΣΥΡΙΖΑ ΚΑΡΔΙΤΣΑΣ


Συχνές ερωτήσεις | Χατζίδου Αναστασία Βιοπαθολόγος - Μικροβιολόγος\nΜερικές οδηγίες για εσάς\nΣυχνές ερωτήσεις και απορίες που έχετε μπορούν να απαντηθούν άμεσα από τα έτοιμα προσχέδια απαντήσεων παρακάτω. Για όποια άλλη απορία είμαστε στη διάθεση σας. Επικοινωνήστε μαζί μας και θα λύσουμε την κάθε απορία σας.\n1) Ασφαλιστικά ταμεία συμβεβλημένα με τον ΕΟΠΥΥ\nΙΚΑ ΟΠΑΔ-ΤΥΔΚΥ ΟΠΑΔ (ΔΗΜΟΣΙΟ) Ο.Α.Ε.Ε. ΟΓΑ ΟΙΚΟΣ ΝΑΥΤΟΥ ΤΑΑΠΤΠΓΑΕ (ΤΑΜΕΙΟ ΑΣΘΕΝΕΙΑΣ ΠΡΟΣΩΠΙΚΟΥ ΠΙΣΤΕΩΣ ΓΕΝΙΚΗ & ΑΜΕΡ.ΕΞΠΡΕΣ) ΤΑΠΕΤΕ (ΤΑΜΕΙΟ ΑΣΘΕΝΕΙΑΣ ΠΡΟΣΩΠΙΚΟΥ ΕΜΠΟΡΙΚΗΣ ΤΡΑΠΕΖΗΣ) ΤΑΠ ΗΛΠΑΠ ΤΑΠ ΗΣΑΠ ΤΕΑΠΑΠ ΔΕΗ ΤΑΠΟΤΕ ΤΑΠΑΕ ΕΘΝΙΚΗ (ΤΑΜΕΙΟ ΑΣΘΕΝΕΙΑΣ ΠΡΟΣΩΠΙΚΟΥ ΕΘΝΙΚΗΣ ΑΣΦΑΛΙΣΤΙΚΗΣ) ΤΑΠ ΕΤΒΑ ΤΣΑΥ (ΤΟΜΕΑΣ ΥΓΕΙΑΣ ΥΓΕΙΟΝΟΜΙΚΩΝ) ΤΑΣ (ΤΟΜΕΑΣ ΣΥΜΒΟΛΑΙΟΓΡΑΦΩΝ) ΤΥΔΑ (ΤΟΜΕΑΣ ΥΓΕΙΑΣ ΔΙΚΗΓΟΡΩΝ ΑΘΗΝΩΝ) ΤΥΔΠ (ΤΟΜΕΑΣ ΥΓΕΙΑΣ ΔΙΚΗΓΟΡΩΝ ΠΕΙΡΑΙΑ) ΤΥΔΕ (ΤΟΜΕΑΣ ΥΓΕΙΑΣ ΔΙΚΗΓΟΡΩΝ ΕΠΑΡΧΙΩΝ) ΤΥΔΘ (ΤΟΜΕΑΣ ΥΓΕΙΑΣ ΔΙΚΗΓΟΡΩΝ ΘΕΣΣΑΛΟΝΙΚΗΣ) ΤΣΜΕΔΕ (ΤΟΜΕΑΣ ΥΓΕΙΑΣ ΜΗΧΑΝΙΚΩΝ & ΕΡΓΟΛΗΠΤΩΝ ΔΗΜΟΣΙΩΝ ΕΡΓΩΝ) ΕΤΑΠ- ΜΜΕ Β’ Δ/ΝΣΗ ΕΤΑΠ – ΜΜΕ Γ’ Δ/ΝΣΗ ΕΤΑΠ – ΜΜΕ Δ’ Δ/ΝΣΗ\n2) Μπορώ να πάρω τα φάρμακα μου πριν την αιμοληψία;\nΑρκετά φάρμακα παρεμβαίνουν στο μεταβολισμό ορισμένων ουσιών ή στην αντίδραση της ανάλυσης και δεν πρέπει να λαμβάνονται πριν την αιμοληψία. Τέτοια φάρμακα είναι: Η κορτιζόνη (επηρεάζεται το σάκχαρο, η χοληστερίνη, τα τριγλυκερίδια κ.α.) Αγχολυτικά – υπνωτικά (Librium, Oasil, Hipnosedon) Σαλικυλικά (Ασπιρίνη, Salospir) Αντιυπερτασικά – διουρητικά (Hygroton, Lasix) Αντισυλληπτικά (προκαλούν αύξηση του σιδήρου, της ολικής χοληστερόλης και μείωση της HDL-χοληστερόλης) Το αντιεπιληπτικό φάρμακο Epanutin Επιπλέον, δεν πρέπει να πάρουν το φάρμακό τους πριν την αιμοληψία: Διαβητικοί ασθενείς που λαμβάνουν είτε από του στόματος υπογλυκαιμικό φάρμακο είτε ινσουλίνη Όσοι βρίσκονται υπό αγωγή για ρύθμιση της χοληστερίνης Ασθενείς που λαμβάνουν θυροξίνη, χάπι για το θυρεοειδή, εκτός αν συστήσει διαφορετικά ο ενδοκρινολόγος. Αν κάποιος λαμβάνει σκεύασμα σιδήρου χρειάζεται να διακόψει τη λήψη του φαρμάκου τουλάχιστον για 2 μέρες (ως 3) προκειμένου να μετρηθούν τα επίπεδα του σιδήρου ορού με αξιοπιστία. Προκειμένου να ελεγχθούν επίπεδα φαρμάκων, όπως η διγοξίνη (Digoxin), το λίθιο (Milithin, Lithiofor), το βαλπροϊκό νάτριο (Depakine), η καρβαμαζεπίνη (Tegretol), η αιμοληψία πρέπει να γίνει τις πρώτες πρωινές ώρες και πριν τη λήψη του φαρμάκου. Για κάθε απορία σας σχετικά με τα φάρμακα που λαμβάνετε και τη σχέση τους με την αιμοληψία επικοινωνήστε μαζί μας.\n3) Τι ώρα πρέπει να γίνεται η αιμοληψία;\n4) Πόσες ώρες πρέπει να μείνουμε νηστικοί πριν την αιμοληψία;\nΟι περισσότερες βιοχημικές εξετάσεις, προκειμένου να είναι αξιόπιστες, απαιτούν νηστεία 10-12 ωρών πριν την αιμοληψία, η οποία νηστεία περιλαμβάνει και ξηρούς καρπούς, χυμούς, αλκοόλ, καφέ, καραμέλες, τσίχλες. Βέβαια, πολλές εξετάσεις μπορούν να διενεργηθούν χωρίς να απαιτείται προηγούμενη νηστεία, όπως η γενική αίματος, οι καρκινικοί δείκτες, οι περισσότερες ορμόνες, τα αντισώματα, ο έλεγχος θρομβοφιλίας, οι εξετάσεις για αλλεργία, το INR, το APTT, το ινωδογόνο, η γλυκοζυλιωμένη αιμοσφαιρίνη, η φερριτίνη, αλλά και κάποιες βιοχημικές, όπως κρεατινίνη, SGOT, SGPT κ.α. Για ορισμένες εξετάσεις είναι απαραίτητη η 24ωρη αποχή από το αλκοόλ, όπως για χοληστερόλη, HDL, LDL, VLDL, λιποπρωτεΐνη α, CPK.\n5) Μπορώ να πιω νερό πριν την αιμοληψία;\n6) Μπορώ να καπνίσω πριν την αιμοληψία;\n7) Πως θα συλλέξω ούρα 24ώρου;\nΤα ούρα 24ώρου είναι το πιο αντιπροσωπευτικό δείγμα ούρων με την εξέταση του οποίου μπορούμε να εκτιμήσουμε τη νεφρική λειτουργία, κυρίως μέσω ποσοτικών προσδιορισμών διαφόρων ουσιών, όπως του λευκώματος, των ηλεκτρολυτών και άλλων. Για την 24ωρη συλλογή των ούρων είναι σημαντικό να ακολουθήσετε ορισμένες οδηγίες. Προμηθευτείτε ένα δοχείο συλλογής ούρων 24ώρου και έναν ουροσυλλέκτη από το φαρμακείο .1η Ημέρα Μόλις ξυπνήσετε το πρωί αδειάστε την κύστη σας εντελώς στην τουαλέτα χωρίς να συλλέξετε ούρα. Σημειώστε την ακριβή ώρα, π.χ. 7:30 πμ. Από εκεί και μετά συλλέξτε με προσοχή τα ούρα κάθε ούρησης για 24 ώρες. Είναι εξαιρετικά σημαντικό να συλλέξετε ολόκληρη την ποσότητα των ούρων χωρίς απώλειες, προκειμένου το αποτέλεσμα της εξέτασης να είναι αξιόπιστο. Κάθε φορά ουρείτε στον ουροσυλλέκτη και μεταφέρετε τα ούρα στο δοχείο της 24ωρης συλλογής. Το δοχείο παραμένει στο ψυγείο κλειστό, καθ’ όλη τη διάρκεια της συλλογής μέχρι τη μεταφορά του στο εργαστήριο. 2η Ημέρα Το επόμενο πρωί, ακριβώς 24 ώρες μετά την ώρα που έχετε σημειώσει, στο παράδειγμά μας 7:30 πμ, αδειάστε την κύστη σας εντελώς και συλλέξτε τα ούρα. Αυτό είναι το τελευταίο δείγμα με το οποίο ολοκληρώνεται η 24ωρη συλλογή. Μεταφέρετε το δοχείο συλλογής στο εργαστήριο το συντομότερο δυνατό. Για ορισμένες εξετάσεις υπάρχουν διαιτητικοί ή/και φαρμακευτικοί περιορισμοί και χρειάζεται να συμβουλευτείτε το γιατρό σας ή το εργαστήριό μας πριν την έναρξη της συλλογής. Επίσης, για ορισμένες εξετάσεις χρειάζεται ειδικό συντηρητικό των ούρων, για το οποίο πρέπει να επικοινωνήσετε μαζί μας. Με ανάλογο τρόπο γίνεται η συλλογή ούρων μικρότερου χρόνου αν ζητηθεί, π.χ. 12ώρου, 8ώρου, 2ώρου.\n8) Πως γίνεται η εξέταση των ούρων;\nΗ γενική και καλλιέργεια ούρων γίνεται ιδανικά με τα πρώτα πρωινά ούρα. Αφού πλύνουμε την περιοχή με απλό σαπούνι και νερό , συλλέγουμε ποσότητα από τη μέση της ούρησης σε αποστειρωμένο ουροσυλλέκτη που προμηθευόμαστε από το φαρμακείο ή το εργαστήριο. Τα τοποθετούμε στο ψυγείο (4° C) αν καθυστερήσει η μεταφορά στο εργαστήριο πάνω από 1 με 2 ώρες\n9) Πότε θα πρέπει να ελεγχθώ για θρομβοφιλία;\nΠότε θα πρέπει να ελεγχθώ για θρομβοφιλία; Αν έχετε μια φλεβική θρόμβωση ή πνευμονική θρομβοεμβολή κάτω από την ηλικία των 40 ετών. Αν έχετε επαναλαμβανόμενα επεισόδια φλεβικής θρόμβωσης ή πνευμονικής θρομβοεμβολής ή φλεγμονής των φλεβών (θρομβοφλεβίτιδα). Αν έχετε φλεβική θρόμβωση σε μια ασυνήθιστη περιοχή (στην κοιλιακή χώρα ή στον εγκέφαλο). Αν παρατηρηθούν ανεξήγητες θρομβώσεις στα νεογέννητα μωρά. Αν είστε συγγενής πρώτου βαθμού ατόμου με θρομβοφιλία υψηλού κινδύνου (ανεπάρκεια αντιθρομβίνης, πρωτεΐνης C και S). Αν είστε έγκυες και είχατε στο παρελθόν θρόμβωση. Αν έχετε οικογενειακό ιστορικό φλεβικής θρόμβωσης (τουλάχιστον δυο περιστατικά συγγενών). Αν έχετε κάποια συγκεκριμένα αποτελέσματα αιματολογικών εξετάσεων – όπως για παράδειγμα, ανεξήγητος παρατεταμένος χρόνος ενεργοποίησης μερικής θρομβοπλαστίνης (aPTT) ή ένα μη φυσιολογικό αποτέλεσμα σε ένα συγκεκριμένο τύπο δοκιμής πήξης του αίματος. Αν έχετε καθ’ έξιν αποβολές. Αν υπήρξε σε μια εγκυμοσύνη θάνατος του εμβρύου. Ιδιοπαθής θρομβοπενική πορφυρά (ITP) – κατάσταση που επηρεάζει τα αιμοπετάλια. Συστηματικός ερυθηματώδης λύκος (SLE).


Η συμφωνία των Πρεσπών και ο Αγώνας των απλών Ελλήνων πατριωτών - Τσαμαντάς Θεσπρωτίας\nΓράφει ο Ιωάννη Αμπατζόγλου\nΣτην υπογραφή των Πρεσπών συνυπεύθυνοι και συνυπογράφοντες υπήρξαν όσοι πολιτικοί στήριξαν την κυβέρνηση. Σε αυτούς συγκαταλέγονται και ορισμένοι οι οποίοι θεωρούνται άνθρωποι με πατριωτική συνείδηση ανεξαρτήτως της ιδεολογικής τους τοποθέτησης.\nΜε τον κ. Ζουράρι μάλιστα είχα αρκετές τηλεφωνικές επικοινωνίες τις τελευταίες ημέρες και ήλπιζα ότι ίσως τελικά τολμήσει την ρήξη και σταθεί στο ύψος των περιστάσεων. Μάταια. Σε μία από τις συνομιλίες μας του είπα το εξής: «κ. Ζουράρι, είστε κουμουνιστής και Κρητομακεδόνας, εάν χρειαστεί να επιλέξετε μεταξύ των δύο εύχομαι να επικρατήσει το δεύτερο».\nΜου απάντησε ότι δεν θα επικρατήσει κανένα, επειδή στον Ελληνικό πολιτισμό υπάρχει το «συναμφότερον», επομένως δεν είναι ανάγκη να επικρατήσει κάποιο από τα δύο. Ο Ελληνικός πολιτισμός όπως μου είπε, του δίνει το δικαίωμα να υποστηρίζει και τα δύο ταυτόχρονα. Τότε του θύμισα την φράση που υπάρχει στον Πλάτωνα, Κρίτων 51β: «Μητρός τε και πατρός και των άλλων προγόνων απάντων τιμιώτερον εστίν η πατρίς και σεμνότερον και αγιώτερον και εν μείζονι μοίρα και παρά θεοίς και παρ’ ανθρώποις τοις νουν έχουσιν».\nΕπομένως του είπα, ο Ελληνικός πολιτισμός, μας επιτρέπει να βάζουμε δύο πράγματα στη ζυγαριά και να υπερισχύει το ένα εξ αυτών. Έτσι, όταν υπάρχει η παράμετρος «Πατρίδα» θα υπερισχύσει έναντι των άλλων.\nΟ κ. Ζουράρις μου απάντησε «Γιάννη συμφωνώ μαζί σου». Μπορεί να συμφώνησε μαζί μου, όμως σε λίγες ώρες το γειτονικό σλαβικό κρατίδιο θα πετύχει την πρώτη διεθνή του αναγνώριση.\nΘα έχει πάρει τον Μακεδονισμό από την Ελλάδα και μάλιστα με υπογραφή της Ελληνικής κυβέρνησης. Επίσης ανέφερα στον κ. Ζουράρι ότι κατά την γνώμη μου η συμφωνία των Πρεσπών είναι πρώτα και πάνω από όλα αντιεπιστημονική, επειδή βαφτίζει «Μακεδόνες» ανθρώπους με Σλαβική και Αλβανική καταγωγή.\nΤου είπα ότι, ακόμα και να ξεχάσουμε το εθνικό μας θέμα και να δούμε την περίπτωση αυτή καθαρά επιστημονικά, η συμφωνία αυτή είναι απαράδεκτη. Πάλι ο κ. Ζουράρις συμφώνησε μαζί μου, όμως σε λίγες ώρες το γειτονικό σλαβικό κρατίδιο θα έχει πολλούς λόγους να χαίρεται για αυτή την παραχάραξη της ιστορίας εις βάρος της Ελλάδος.\nΤο να συμφωνείς με μία τοποθέτηση δεν βοηθάει στην σωστή εξέλιξη των πραγμάτων εάν δεν κάνεις πράξη αυτό με το οποίο συμφώνησες. Γιατί εάν δεν το κάνεις πράξη, τότε όλη η συζήτηση γίνεται για «να’ χαμε να λέγαμε και να’ χαμε να πούμε» που λέει και ο λαός.\nΕάν λοιπόν δεν αντιδρούν, με πράξεις όχι με λόγια, πολιτικοί οι οποίοι φέρονται να έχουν ρίζες μέσα στην παράδοση του Ελληνισμού και της Ορθοδοξίας, τότε ποιοί θα αντιδράσουν; Αυτοί οι οποίοι θεωρούν ότι δεν υπάρχει συνέχεια στο Ελληνικό έθνος;\nΗ μερίδα εκείνη των Αριστερών στους οποίους προκαλεί τάση για εμετό το άκουσμα και μόνον των λέξεων «Ελλάς», «Ορθοδοξία», «Έθνος»;\nΠοιοί όμως βγήκαν στους δρόμους αντιδρώντας σε αυτή την αδικία; Ποιοί πήγαν στο Πισοδέρι και εισέπραξαν ξύλο και χημικά από τα ΜΑΤ των ΣΥΡΙΖΑΝΕΛ; Οι απλοί Έλληνες πατριώτες.\nΜπορεί σε κάποιες από αυτές τις δράσεις και τα συλλαλητήρια να εισήλθαν και ορισμένοι θερμοκέφαλοι ή ακόμα και προβοκάτορες, όμως αυτό δεν ακυρώνει το γεγονός ότι η συντριπτική πλειοψηφία των ανθρώπων που συμμετέχουν σε αυτά είναι απλοί Έλληνες πατριώτες που τους πνίγει το δίκιο.\n«Ο Παύλος Μελάς σκοτώθηκε στη Στάτιστα της Μακεδονίας ένα βράδυ το φθινόπορο του 1904. Και οι Έλληνες ξύπνησαν. Γιατί ξύπνησαν τώρα μόνο; Επειδή είναι τυφλοί οι άνθρωποι και οι περισσότεροι γεννήθηκαν για να είναι και μικροί. Σπίθες κοντές είναι οι στιγμές που ξυπνούν και νοιώθουν τη μετριότητα που βαρύνει επάνω τους…\nΤέτοια μιά σπίθα τους άναψε ο Παύλος Μελάς. Όσοι συνηθίζουν να συλλογίζονται, ας στοχασθούν πόσο μεγαλύτερος από τους άλλους Έλληνες έπρεπε να είναι ο Παύλος Μελάς για να καταφέρει να τους ανάψει… Σε σας στρέφομαι, παιδιά του Ελληνισμού, αγαπημένα Ελληνόπουλα, και σας εξορκίζω – αν έχετε να ξοδέψετε ενέργεια ας είναι και μέτρια, αν έχετε να κάψετε τίποτε περισσότερο από σπίθες απλές ενθουσιασμού – μη λησμονείτε ποτέ το θάνατο του Παλληκαριού, αλλά προπάντων μη λησμονείτε τη ζωή του, τον ενθουσιασμό του δηλαδή και τη δύναμη και την τόλμη, μη λησμονείτε και την ιδέα που για εκείνη δούλεψε και υπέφερε, ούτε την πανώρια χώρα όπου εσκοτώθη, γιατί και η ιδέα εκείνη και η χώρα θέλουν πολλούς ακόμα Ήρωες. Να ξέρετε πως αν τρέξουμε να σώσουμε τη Μακεδονία, η Μακεδονία θα μας σώσει… Αν τρέξουμε να σώσουμε τη Μακεδονία, εμείς θα σωθούμε».\nΠροφητικός και διαχρονικός ο Ίων Δραγούμης, «γιατί και η ιδέα εκείνη και η χώρα θέλουν πολλούς ακόμα Ήρωες». Πράγματι, μάλλον θα χρειαστούν και άλλες θυσίες Ελλήνων για την Μακεδονία. Ας είναι… αξίζει τον κόπο…\n*Ο Ιωάννης Αμπατζόγλου είναι Ακτινοφυσικός Ιατρικής, διδάκτωρ της Ιατρικής Σχολής του ΔΠΘ και Επιστημονικά Υπεύθυνος του Τμήματος Ιατρικής Φυσικής του Πανεπιστημιακού Γενικού Νοσοκομείου Αλεξανδρούπολης. Συμμετείχε στις διαμαρτυρίες στο Πισοδέρι στις 17 Ιουνίου 2018. Ήταν αυτός που βιντεοσκόπησε με το κινητό του τον αιμόφυρτο διαδηλωτή ο οποίος τυλιγμένος με την αιματοβαμμένη σημαία των Μακεδονικών Συνταγμάτων του Μεγάλου Αλεξάνδρου, έγινε viral και ευαισθητοποίησε την Ελληνική και Διεθνή κοινή γνώμη. Έχει δημιουργήσει ομάδα στο Facebook με τίτλο «Πισοδέρι 2018 Επιτροπή Αγώνα»


Μαρόκο - Πρόγραμμα για Μαρόκο | Page 19 | Travelstories\nΕχω διαβασει ηδη τα πρωτα μερη της ιστοριας. Τελεια κ πολυ κατατοπιστικη ! Ευχαριστω για τις προτασεις. Μαλλον εχεις δικιο. Αξιζει να ριξεις τις τιμες στο μαρακες για να απολαυσεις την ερημο.\nΩχχχ. Χαχα τι να κανουμε. Εχω διαβασει και για καποιους που εχουν υπνοσακους μαζι τους.\nΣκεφτόμαστε να πάμε ταξίδι του μέλιτος στο Μαροκο.\nΔυστυχώς δεν έχουμε πολλές μέρες.\nΜπορούμε να πάμε απο 31/08 έως 5 η 6/09.\nΑρχικά γνωρίζετε αν το κλίμα ειναι καλό εκείνη την περίοδο η αν ειναι η ανυπόφορη η ζέστη τοτε ;\nΤα μέρη που θα θέλαμε να επισκεφτούμε ειναι : Μαρακές , Σεφσαουεν , έρημο και ίσως και Εσσαουιρα.\nΠιστεύετε θα προλάβουμε ;\nΚαθε πρόταση για το προγράμμα καλοδεχούμενη.\nΚαταρχάς συγχαρητήρια! Τώρα όσον αφορά το ταξίδι, έχω πάει δύο φορές Μαρόκο και η μία ήταν αύγουστο. Στην Ουαρζαζάτ που θα περάσεις για να πας έρημο είχε 50 βαθμούς, κυριολεκτικά. Έρημο πήγα την 2η φορά. Για τις υπόλοιπες πόλεις έχει πολύ ζέστη αλλά για εμένα παλεύεται και όσο πιο κοντά στη θάλασσα τόσο καλύτερα. Οι μέρες είναι λίγες και οι αποστάσεις δεν είναι και μικρές. Σκέψου στη καλύτερη 2 μέρες Μαρακές από εκεί πρέπει να πας μερζούγκα που γενικα είναι μακριά (εμείς είχαμε βάλει και ενδιάμεση διανυκτέρευση, αλλά άστο αυτό προς το παρόν.) 1 διανυκτέρευση έρημο. Απο εκεί για να πας Τσεφσαουέν είναι πάρα πολύ μακριά θα πας μέσω Φες και θα κοιμηθείς στη Φες. οπότε 1 διανυκτέρευση Φες και την επόμενη φεύγεις για Τσεφτσουέν εκεί να μη μείνεις 2 μέρες? ε να μείνεις κρίμα είναι. Και τέλος από που πετάς? Θα πρέπει να ξαναγυρίσεις. Αυτά και είναι πάρα πολύ σφιχτο το πρόγραμμα. Γι να το ελαφρύνω λίγο θα έβαζα ενδιάμεση διανυκτέρευση μεταξύ Μαρακες και μερζούγκα +1 λοιπόν και άλλη μία ή δύο στη Φες +2 λοιπόν. Άρα έχουμε χοντρικά 8 διανυκτερεύσεις χωρίς την Εσσαουίρα φυσικά. Διάβασε καμία ιστορία, ψάξε λίγο της αποστάσεις, δες πως θα κινηθείς και ξαναμιλάμε ότι θέλεις στείλε. Αλλιώς αφήνεις τη Τσεφτσαουέν που είναι πολύυυ μακρια και τότε κάτι γίνεται. όπως και να χει είναι τέλεια χώρα θα περάσεις φανταστικά!\nΠολλά πολλά συγχαρητήρια για το γάμο σας.\nΗ απάντηση από @marstay σου έδωσε, ήδη, ένα στίγμα. Οι 5-6 μέρες δε φτάνουν για όλα τα μέρη που αναφέρεις και θα πρέπει να κάνεις επιλογή βγάζοντας αρκετά.\nΟ καιρός γενικά θα'ναι καλός δηλ. υποφερτός.\nΑν λοιπόν θα χρησιμοποιήσεις το ίδιο μέρος άφιξη - αναχώριση π.χ το Μαρακές, τότε μπορείς να κάνεις :\n- Το Μαρακές - Φες - Μαρακες ή\n- Το Μαρακές - Merzouga (έρημος) - Μαρακές\nΕξάλλου γαμήλιο ταξίδι είναι, δε γίνεται να είσαστε και στους δρόμους ολημερίς !\nΕπίσης, είναι κατατοπιστικό να ρίξεις μια ματιά και στα προηγούμενα post εδώ και προπαντός δες στο χάρτη τα μέρη που θα ήθελες & τις αποστάσεις τους γιατί οι αποστάσεις μπορεί να μην είναι μεγάλες αλλά θέλουν χρόνο αφού δε βοηθά το οδικό δίκτυο.\nΣτειλε πμ για ό,τι άλλο, ενδεχομένως, θα ήθελες.\nΤo σημαντικότερο για να σου προτείνουμε κάτι είναι να μας πεις πού προσγειώνεστε / απογειώνεστε. Προσωπικά για τις μέρες που έχετε θα επέλεγα Φεζ (με εκδρομή και στα βουνά γύρω από τη Φεζ)-Μεκνεζ-Τσεφτσαουέν και τις παραλιακές πόλεις Ασιλα και Ραμπατ. Δεν νομίζω ότι η έρημος ενδείκνυται τέτοια εποχή και με την Ράιαν να πετά απευθείας Μαρακές μπορείτε να το κάνετε σε δευτερο χρόνο. Διάβασε επίσης τις ιστορίες είναι πολύ κατατοπιστικές για να κάνεις τις επιλογές σου. Η δε Εσσαουίρα συνδυάζεται καλύτερα με Μαρακές\nΕχει πάει κάποιος τέλη Αυγούστου αρχές Σεπτέμβρη να μου πει σίγουρα για τις θερμοκρασίες εκει στις πόλεις αλλα και στην έρημο ; Σε περίπτωση που καταφέρω να εχω λίγες ακόμη να ξερω αν μπορώ να παω η εχει απαγορευτική ζέστη.\nεμεις πήγαμε αρχές Νοεμβρίου και είχε γύρω στου 20-25 βαθμούς όποτε Σεπτέμβριο έχει σίγουρα 30και πάνω.\nΖητώ τη βοήθειά σας για ταξίδι που ετοιμάζω στο Μαρόκο τον Απρίλιο. Παρακαλώ απαντήστε στις ερωτήσεις μου ή σε όποια (ες) μπορείτε. Θα έχετε την αιώνια ευγνωμοσύνη μου!!\n1) Έχουμε στη διάθεσή μας μία εβδομάδα. Προσγειωνόμαστε στο Μαρακές. Αρχικά έλεγα να δουμε Μαρακες-Εσαουιρα-Φεζ και Σεφσαουεν αλλά δεδομένου ότι θα κινηθούμε με δημοσια συγκοινωνία λέω να διαγράψουμε το Σεφσαουέν από το πρόγραμμα. Σωστό ή λάθος κατα τη γνώμη σας;\n2) Βλέπω ότι βραδυνό τρένο Μαρακες - Φεζ και αντίστροφα δεν υπάρχει. Υπάρχει όμως λεωφορείο. Ερωτήσεις : α) Γνωρίζετε κάτι άλλο που δεν γνωρίζω; β) έχει πάρει κάποιος το βραδυνο λεωφορείο; θα πρέπει να φυλάω σκοπιά όλο το βράδυ μην μας πάρουν τα πράγματα σε κάθε στάση; γ) Μηπως γενικά το ταξίδι νυχτα δεν είναι πολύ καλή ιδέα (απλά έχει το υπερ ότι κερδίζεις χρόνο αλλά σιγά σιγά χάνει έδαφος στο μυαλό μου) και απλά να πάρουμε πρωινό τρένο;\n3) Να πάρουμε κάποιον οδηγό στο Φεζ; στο Μαρακές; Πουθενά; Αν ναι, έχετε κάποιον να προτείνετε;\n4) Το προγραμμα στο μυαλό μου λέει 2 βράδυα Μαρακες 1 Εσαουιρα ακόμα ένα Μαρακές, 2 βράδυα Φεζ και επιστροφή Μαρακες για υπνο κ το πρωι στο αεροδρόμιο. Τα δύο επιπλέον βράδυα Μαρακες είναι απλά για να κοιμηθουμε κάπου πριν φύγουμε για Φεζ και Ελλάδα αντίστοιχα. Σηκώνει βελτίωση;\nΚάθε πληροφορία ή πρόταση ευπρόσδεκτη\nΓεια σου! θα προσπαθήσω να σε βοηθήσω όσο μπορώ. Εμείς πήγαμε το Νοέμβριο 7 άτομα για 9 μέρες. Η διαδρομή μας ήταν: Μαρακές (2 βραδια) -> Ουαρζαζαρτ (1 βραδυ)->Μερζούγκα (1 βραδυ ερημο)->Φεζ (3 βραδια)->Σεφσαουεν (ημερήσια οσο ημασταν Φεζ)-> Ραμπάτ (1 βραδυ)-> Μαρακές.\nΑρχικά να σου πω οτι το Σεφσαουεν ειναι 4 ωρες μακρια απο τη Φεζ. Εμείς κλείσαμε ημερήσια εκδρομή με ταξί που μας έκλεισε ο ιδιοκτήτης του Airbnb που μείναμε στη Φεζ. Είναι 4 ωρες να πας, 4 ωρες σε αφηνουν εκει για βόλτα και άλλες 4 επιστροφή. Οπότε δεν ειναι κάτι εύκολο.\nΓενικά το Μαρόκο έχει τεράστιες αποστάσεις...!!!\nΕφόσον επιλέγετε να πάτε Δυτικά προς Εσσαουίρα θα έλεγα να συνεχίσετε προς Ραμπάτ που ειναι πολύ όμορφη πόλη (παντα τλκ οι πρωτεύουσες είναι πιο περιποιημένες) και εχει μια Kashbah διπλα στη θάλασσα που είναι μπλε βαμμένη και νιώθεις σαν να είδες το Σεφσαουεν.\nΑπό το Ραμπάτ είναι κανα 2.5ωρο η Φεζ που καλό είναι να περάσετε 2 βράδια για να ξεκουραστείτε και να γυρίσετε στο Μαρακές για επιστροφή.\nΑυτά από εμένα!! Καλά να περάσετε!!\nOnline τώρα: 295 (Μέλη: 41, Επισκέπτες: 254)


Hephaestus365gr: Προειδοποίηση Παπούλια για τα χειρότερα\nΠροειδοποίηση Παπούλια για τα χειρότερα\nΚΑΡΟΛΟΣ ΠΑΠΟΥΛΙΑΣ Θέλω να σας καλωσορίσω. Δεν έχω καμία πρόθεση να δραματικοποιήσω την κατάσταση την οποία γνωρίζετε και που είναι πράγματι πάρα πολύ δύσκολη.\nΦΩΤΗΣ ΚΟΥΒΕΛΗΣ Όλα μαζί;\nΚΑΡΟΛΟΣ ΠΑΠΟΥΛΙΑΣ Ναι, όλα μαζί.\nΑναρτήθηκε από Hephaestus στις 2:15 π.μ.


Sfairika.gr - » «Απασφαλίζουν» οι ΗΠΑ – Αμερικανός αξιωματούχος: «Εξετάζουμε σοβαρά μια στρατιωτική επέμβαση στη Βενεζουέλα»\nPosted by siampanis on Απρίλιος 6, 2019 in 0 Σχόλια [14:46, 6/04]\n«Ειλικρινά, και μια στρατιωτική επιλογή, όπως είπε, ο Πρόεδρος Τραμπ, είναι και παραμένει στο τραπέζι. Είναι μια πολύ σοβαρή επιλογή, την οποία προφανώς… κανένας δεν θα ήθελε να δει, αλλά σαφώς είναι μια (επιλογή) που λαμβάνεται σοβαρά υπόψιν όσο τα ξεδιπλώνονται», δήλωσε ο αξιωματούχος την Παρασκευή, σύμφωνα με το Sputnik.\nΜεταξύ των εταιρειών στην οποία επιβλήθηκαν κυρώσεις βρέθηκε και μια ελληνική. Συγκεκριμέ να, οι Ηνωμένες Πολιτείες επέβαλαν κυρώσεις εναντίον και μιας ελληνικής κα ι μίας λιβερικής εταιρείας. Αιτία, ένα πλοίο που φέρεται να μεταφέρει αργό πετρέλαιο από τη Βενεζουέλα στην Κούβα, όπως ανακοίνωσε το υπουργείο Οικονομικών των ΗΠΑ σε δελτίο τύπου την Παρασκευή.


iHerb: Freebies - Δωρεάν δείγματα\nΤα Freebies ή διαφορετικά Free Samples είναι δωρεάν δείγματα που μπορείτε να επιλέξετε και να βάλετε στο καλάθι σας. Προτείνω να παίρνετε πάντα από κάτι μιας και είναι εντελώς δωρεάν και με αυτόν τον τρόπο, γνωρίζετε και άλλα προϊόντα που πιθανόν να μην είχατε προσέξει.\nΑυτές οι προσφορές έχουν τον περιορισμό ότι μπορείτε να παραγγείλετε μόνο ένα δείγμα ανά παραγγελία και μόνο μια φορά το κάθε προϊόν. Αν ξαναπαραγγείλετε το ίδιο προϊόν, θα το χρεωθείτε κανονικά. Αν στην ίδια παραγγελία επιλέξετε δύο δείγματα, θα τα χρεωθείτε κανονικά. Γι' αυτό προσοχή, να ελέγχετε πάντα στην δεξιά στήλη του καλαθιού σας, στο Item Total, η τιμή για το δείγμα να είναι $0.00 .\nΈνα διαφορετικό δειγματάκι, λοιπόν, με κάθε σας παραγγελία, εντελώς δωρεάν!\nΑναρτήθηκε από Δαρεία στις 11:27 μ.μ.\nΕτικέτες δείγματα, δωρεάν, free samples, freebies